
Parlamentul adoptă prezenta lege organică.

Prezenta Lege pune în aplicare parțial Regulamentul (UE) 2024/1781 al Parlamentului European și al Consiliului din 13 iunie 2024 de instituire a unui cadru pentru stabilirea cerințelor în materie de proiectare ecologică pentru produsele sustenabile, de modificare a Directivei (UE) 2020/1828 și a Regulamentului (UE) 2023/1542 și de abrogare a Directivei 2009/125/CE, CELEX: 32024R1781, publicat în Jurnalul Oficial al Uniunii Europene L 2024/1781 din 28 iunie 2024.

Capitolul  I
DISPOZIȚII GENERALE

Articolul 1. Obiectul și domeniul de aplicare
(1) Prezenta lege instituie cadrul legislativ pentru stabilirea cerințelor în materie de proiectare ecologică pe care trebuie să le îndeplinească produsele pentru a fi introduse pe piață sau puse în funcțiune, cu scopul de a îmbunătăți sustenabilitatea produselor din perspectiva mediului, astfel încât produsele sustenabile să constituie standardul de referință, și de a reduce amprenta globală de carbon și de mediu a produselor pe parcursul ciclului lor de viață, precum și de a asigura libera circulație a produselor sustenabile în cadrul pieței interne.
Prezenta lege stabilește, de asemenea, un pașaport digital al produselor, prevede stabilirea unor cerințe obligatorii privind achizițiile publice verzi și creează un cadru pentru a preveni distrugerea produselor de consum nevândute.
(2) Prezenta lege se aplică oricăror bunuri fizice care sunt introduse pe piață sau puse în funcțiune, inclusiv componentelor și produselor intermediare. Cu toate acestea, prezenta lege nu se aplică:
a) produselor alimentare sau alimentelor, în sensul noțiunii de la art. 2 din Legea nr. 306/2018 privind siguranța alimentelor;
b) hranei pentru animale, în sensul noțiunii de la art. 2 din Legea nr. 306/2018 privind siguranța alimentelor;
c) medicamentelor, în sensul noțiunii de la art. 3 din Legea nr. 1409/1997 cu privire la medicamente;
d) medicamentelor de uz veterinar, astfel cum sunt definite la art. 2 din Legea nr. 119/2018 cu privire la medicamentele de uz veterinar;
e) plantelor, animalelor și microorganismelor vii;
f) produselor de origine umană;
g) produselor de origine vegetală și animală care sunt direct legate de reproducerea lor viitoare;
h) tuturor categoriilor de vehicule, astfel cum sunt menționate la art. 2 
alin. (1) din Legea privind omologarea și supravegherea pieței pentru vehiculele agricole și forestiere, la art. 2 alin. (1) din Legea privind omologarea și supravegherea pieței vehiculelor rutiere, în ceea ce privește aspectele referitoare la produs pentru care sunt stabilite cerințe aplicabile vehiculelor respective.
Articolul 2. Noţiuni principale
În sensul prezentei legi, următoarele noțiuni semnifică:
amprentă de mediu - cuantificare a impactului unui produs asupra mediului pe parcursul ciclului său de viață, fie în raport cu o singură categorie de impact asupra mediului, fie în raport cu un set agregat de categorii de impact pe baza metodei referitoare la amprenta de mediu a produselor sau a altor metode științifice elaborate de organizații internaționale și testate pe scară largă în colaborare cu diferite sectoare industriale;
amprenta de carbon - suma emisiilor de gaze cu efect de seră și a eliminărilor de gaze cu efect de seră în sistemul unui produs, exprimată în echivalent CO2 și bazată pe o evaluare a ciclului de viață utilizând categoria de impact unică a schimbărilor climatice;
amprenta materială – reprezintă cantitatea totală de materii prime extrase pentru a satisface cererile de consum final;
autorități de supraveghere a pieței – autoritățile de supraveghere a pieței astfel cum sunt definite în Legea nr. 162/2023 privind supravegherea pieței și conformitatea produselor;
întreținere - una sau mai multe acțiuni efectuate pentru a menține un produs într-o stare în care acesta poate îndeplini scopul pentru care a fost conceput;
cerință în materie de proiectare ecologică - cerință de performanță sau o cerință de informare menită să facă un produs, inclusiv procesele care au loc de-a lungul lanțului valoric al produsului, mai sustenabil din punctul de vedere al mediului;
cerință de performanță - cerință cantitativă sau necantitativă pentru un produs sau în legătură cu acesta în vederea atingerii unui anumit nivel de performanță în raport cu un parametru al produsului menționat în anexa nr. 1;
cerință de informare - obligația ca un produs să fie însoțit de informații, astfel cum se specifică la art. 14 alineatul (2);
ciclu de viață - etapele consecutive și interconectate ale ciclului de viață al unui produs, care constau în achiziția materiilor prime sau generarea de materii prime din resurse naturale, tratarea prealabilă, fabricarea, depozitarea, distribuția, instalarea, utilizarea, întreținerea, repararea, modernizarea, recondiționarea și reutilizarea, și sfârșitul ciclului de viață;
clasă de performanță - gamă de niveluri de performanță în raport cu unul sau mai mulți parametri ai produsului menționați în anexa nr.1, care este stabilită pe baza unei metodologii comune pentru produs sau grupa de produse, ordonați în etape succesive pentru a permite diferențierea produsului;
client - persoană fizică sau juridică care achiziționează, închiriază sau primește un produs pentru uz propriu, indiferent dacă acționează sau nu în scopuri care sunt în afara activității sale comerciale, a afacerii, meseriei sau profesiei sale;
comerciant - distribuitor sau orice altă persoană fizică sau juridică care oferă spre vânzare, închiriere sau cumpărare ori expune produse utilizatorilor finali în cadrul unei activități comerciale, inclusiv prin intermediul vânzării la distanță, și include orice persoană fizică sau juridică care pune în funcțiune un produs în cadrul unei activități comerciale;
componentă - produs destinat a fi încorporat într-un alt produs;
distrugere - deteriorarea intenționată sau eliminarea unui produs ca deșeu, cu excepția eliminării cu unicul scop de a livra produsul eliminat pentru operațiuni de pregătire pentru reutilizare, inclusiv recondiționare sau refabricare;
durabilitate - capacitatea unui produs să își mențină pe parcursul timpului funcția și performanța conform cerințelor, în condiții specifice de utilizare, întreținere și reparare;
evaluare a conformității - procesul prin care se demonstrează dacă au fost îndeplinite cerințele în materie de proiectare ecologică prevăzute în actele normative aprobate în conformitate cu prevederile art. 11;
fiabilitate - probabilitatea ca un produs să funcționeze conform cerințelor, în anumite condiții, pentru o anumită durată, fără să se producă evenimente care să aibă drept rezultat faptul că o funcție primară sau secundară a produsului nu mai este îndeplinită;
furnizor de servicii de pașapoarte digitale ale produselor - persoană fizică sau juridică care este un terț independent autorizat de operatorul economic care introduce produsul pe piață sau îl pune în funcțiune și care prelucrează datele din pașaportul digital al produsului respectiv în scopul punerii acestor date la dispoziția operatorilor economici și a altor actori relevanți cu drept de acces la datele respective în temeiul prezentei legi sau al altor acte normative;
furnizor al unei piețe online - furnizor de servicii intermediare care utilizează o interfață online care le permite clienților să încheie contracte la distanță cu operatorii economici pentru vânzarea produselor care fac obiectul actelor normative aprobate de Guvern în conformitate cu prevederile art. 11;
grupă de produse – ansamblu de produse care se utilizează în scopuri similare sau sunt similare în ceea ce privește utilizarea sau au proprietăți funcționale similare și sunt similare în privința modului în care sunt percepute de consumatori;
identificator unic al produsului - șir unic de caractere pentru identificarea unui produs care permite și accesarea unui link către pașaportul digital al produsului;
identificator unic al operatorului economic - șir unic de caractere pentru identificarea unui actor implicat în lanțul valoric al unui produs; 
identificator unic al instalației - șir unic de caractere pentru identificarea amplasamentelor sau a clădirilor implicate în lanțul valoric al unui produs sau utilizate de actorii implicați în lanțul valoric al unui produs;
impact asupra mediului - orice modificare adusă mediului, indiferent dacă este nocivă sau benefică, provenită, în întregime sau parțial, de la un produs pe durata ciclului de viață al acestuia;
lanț de aprovizionare - toate activitățile și procesele din amonte ale lanțului valoric al produsului, până la punctul în care produsul ajunge la client;
lanț valoric - toate activitățile și procesele care fac parte din ciclul de viață al unui produs, precum și posibila refabricare a acestuia;
măsură de autoreglementare - acord voluntar sau un cod de conduită încheiat de operatorii economici din proprie inițiativă, acestea fiind responsabile de asigurarea respectării lor;
modernizare - acțiuni desfășurate în vederea îmbunătățirii funcționalității, a performanței, a capacității, a siguranței sau a esteticii unui produs;
obsolescență prematură - caracteristică de proiectare a produsului sau o acțiune sau omisiune ulterioară asupra acestuia care are ca rezultat faptul că produsul devine nefuncțional sau mai puțin performant, fără ca aceste modificări de funcționalitate sau performanță să fie cauzate de uzura normală;
operator economic independent - persoană fizică sau juridică independentă de producător și care este implicată direct sau indirect în recondiționarea, repararea, întreținerea sau reafectarea unui produs, această categorie incluzând operatorii economici responsabili de gestionare a deșeurilor, furnizorii de servicii de recondiționare, reparatorii, producătorii sau distribuitorii de echipamente, instrumente sau piese de schimb pentru reparații, precum și editorii de informații tehnice, operatorii economici care oferă servicii de inspecție și testare și operatorii economici care oferă formare instalatorilor, producătorilor și reparatorilor de echipamente;
organism notificat - organism de evaluare a conformității notificat în conformitate cu capitol X;
pașaport digital al produsului - set de date specifice unui produs care include informațiile specificate în documentele normative aprobate de Guvern în conformitate cu prevederile art. 11 și care este accesibil prin mijloace electronice prin intermediul unui suport de date în conformitate cu capitolul IV;
produs - orice bun fizic care este introdus pe piață sau pus în funcțiune;
produs care prezintă un risc - înseamnă un produs care, prin nerespectarea unei cerințe în materie de proiectare ecologică prevăzute în lege sau în temeiul acesteia, cu excepția celor enumerate la articolul 71 alineatul (1), ar putea avea efecte negative asupra mediului sau asupra altor interese publice protejate de cerința respectivă;
produs care prezintă un risc grav - înseamnă un produs care prezintă un risc pentru care, pe baza unei evaluări, se consideră că gradul neconformității relevante sau prejudiciul asociat necesită o intervenție rapidă din partea autorităților de supraveghere a pieței, inclusiv cazurile în care efectele neconformității nu sunt imediate;
produs cu impact energetic - orice produs care are un impact asupra consumului de energie în timpul utilizării;
produs de consum - orice produs, cu excepția componentelor și a produselor intermediare, destinat în principal consumatorilor;
produs de consum nevândut - orice produs de consum care nu a fost vândut, inclusiv stocurile în surplus, inventarul în exces și inventarul nefolosit, precum și produsele returnate de către un consumator în baza dreptului său de retragere în conformitate cu art. 1059 și 1060 din Codul Civil al Republicii Moldova sau, după caz, pe durata oricărei perioade de retragere mai lungi prevăzute de comerciant;
proiectare ecologică - integrarea considerentelor de sustenabilitate din punctul de vedere al mediului în caracteristicile unui produs și în procesele care au loc de-a lungul lanțului valoric al produsului;
produs intermediar - produs care necesită fabricare sau transformare suplimentară, cum ar fi amestecarea, acoperirea sau asamblarea, pentru a-l face adecvat pentru utilizatorii finali;
recondiționare - acțiunile efectuate pentru pregătirea, curățarea, testarea, întreținerea și, dacă este necesar, repararea unui produs sau a unui produs eliminat pentru a restabili performanța sau funcționalitatea acestuia în cadrul utilizării preconizate și a gamei de performanță concepute inițial în etapa de proiectare la momentul introducerii pe piață a produsului;
refabricare - acțiuni prin care un produs nou este fabricat din obiecte care sunt deșeuri, din produse sau din componente și prin care se efectuează cel puțin o modificare care afectează în mod substanțial siguranța, performanța, scopul sau tipul produsului;
reparare - una sau mai multe acțiuni efectuate pentru a readuce un produs defect într-o stare în care acesta poate fi utilizat în scopul pentru care a fost conceput;
reparator profesionist - persoană fizică sau juridică care furnizează servicii profesionale de reparare sau de întreținere a unui produs, indiferent dacă persoana respectivă acționează în cadrul sistemului de distribuție al producătorului sau în mod independent;
sfârșitul ciclului de viață - etapa ciclului de viață care începe din momentul în care produsul devine deșeu, în sensul Legii nr. 209/2016 privind deșeurile, și se încheie atunci când deșeurile asociate produsului sunt eliminate ori, în urma valorificării, intră în ciclul de viață al unui alt produs;
specificație tehnică - document care stabilește cerințele tehnice pe care trebuie să le îndeplinească un produs, proces sau serviciu;
substanță cu risc major pentru sănătatea umană și pentru mediu - o substanță care:
a) îndeplinește criteriile prevăzute la art. 4 alin. (29) din Legea nr. 277/2018 privind substanțele chimice;
b) este clasificată în conformitate cu cerințele privind clasificarea, etichetarea ambalarea substanțelor și amestecurilor, aprobate de Guvern, într-una dintre următoarele clase sau categorii de pericol:
· cancerigenicitate de categoriile 1 și 2;
· mutagenitatea celulelor embrionare de categoriile 1 și 2;
· toxicitate pentru reproducere de categoriile 1 și 2;
· dereglare endocrină pentru sănătatea umană de categoriile 1 și 2;
· dereglare endocrină în mediu de categoriile 1 și 2;
· proprietățile „persistent, mobil și toxic” sau „foarte persistent, foarte mobil”;
· proprietățile „persistent, bioacumulativ și toxic” sau „foarte persistent, foarte bioacumulativ”;
· sensibilizarea căilor respiratorii de categoria 1;
· sensibilizarea pielii de categoria 1;
· periculoasă pentru mediul acvatic – categoriile 1-4 de toxicitate cronică;
· periculoasă pentru stratul de ozon;
· toxicitate asupra unui organ țintă specific – expunere repetată de categoriile 1 și 2;
· toxicitate asupra unui organ țintă specific – o singură expunere de categoriile 1 și 2;
c) este reglementată de Regulamentul privind poluanții organici persistenți (PoPs) aprobat prin Hotărârea Guvernului nr. 744/2024; sau
d) afectează în mod negativ reutilizarea și reciclarea materialelor din produsul în care este prezentă.
suport de date - simbol al unui cod de bare liniar, un simbol bidimensional sau un alt mediu de captare automată a datelor de identificare care poate fi citit de un dispozitiv.
Articolul 3. Libera circulație
(1) Produsele se introduc pe piață sau se pun în funcțiune numai dacă respectă cerințele în materie de proiectare ecologică aplicabile produselor respective, astfel cum sunt stabilite în actele normative aprobate de Guvern în conformitate cu prevederile art. 11.
(2) Produsele care respectă cerințele de performanță și informare referitoare la parametrii produselor menționați în anexa nr. 1 care fac obiectul acestor cerințe prevăzute în actele normative aprobate de Guvern în conformitate cu prevederile art. 11 sunt permise pentru punerea la dispoziție pe piață sau punerea în funcțiune.
(3) În pofida alineatului (2), organul central de specialitate al administrației publice în domeniul construcțiilor poate elabora și aproba cerințe minime de performanță energetică în conformitate cu art. 16 din  Legea nr. 282/2023 privind performanța energetică a clădirilor și cerințe de sistem în conformitate cu art. 20 din aceeași lege.
(4) Produsele pentru care în unele acte normative aprobate de Guvern în conformitate cu prevederile art. 11, nu sunt prevăzute cerințe de performanță, cerințe de informare sau nici cerințe de performanță, nici cerințe de informare pentru unul sau mai mulți parametri specifici ai produsului, astfel cum sunt menționați în anexa nr. 1, sunt permise pentru punerea la dispoziție pe piață sau punerea în funcțiune.
(5) La târguri, expoziții și evenimente similare, nu este permisă împiedicarea prezentării produselor neconforme cu cerințele stabilite în actele normative aprobate de Guvern în conformitate cu prevederile art. 11, cu condiția ca un anunț vizibil să indice clar faptul că aceste produse nu sunt conforme cu cerințele stabilite în actele normative aprobate de Guvern și nu pot fi vândute înainte de asigurarea conformității.

CAPITOLUL II
CADRUL INSTITUŢIONAL ÎN DOMENIUL
PROIECTĂRII ECOLOGICE APLICABILE PRODUSELOR SUSTENABILE

Articolul 4. Atribuțiile Guvernului
(1) În domeniul proiectării ecologice aplicabile produselor sustenabile, Guvernul exercită următoarele atribuții:
a) aprobă actele normative secundare necesare pentru aplicarea prezentei legi;
b) asigură integrarea principiilor economiei circulare și a proiectării ecologice în strategiile naționale de dezvoltare durabilă, energie, industrie, construcții și achiziții publice;
c) aprobă mecanisme de sprijin pentru mediul de afaceri, inclusiv pentru întreprinderile mici și mijlocii, în vederea adaptării la cerințele de proiectare ecologică și digitalizare a produselor;
d) promovează cooperarea internațională și schimbul de informații cu Comisia Europeană și statele membre ale Uniunii Europene, în vederea aplicării uniforme a cerințelor prezentei legi;
e) desemnează autoritatea sau instituția publică responsabilă de administrarea mecanismului de colectare, verificare, consolidare și publicare a informațiilor prevăzute de art. 30;
f) exercită alte atribuții stabilite în prezenta lege.  
Articolul 5. Atribuțiile Ministerului Mediului 
(1) Ministerul Mediului este autoritatea centrală de specialitate care asigură elaborarea, coordonarea și monitorizarea aplicării cerințelor în materie de proiectare ecologică aplicabile produselor sustenabile, conform domeniilor de competență atribuite.
(2) Ministerul Mediului are următoarele atribuții:
a) asigura elaborarea şi coordonarea implementării cadrului normativ aferent implementării cerințelor în materie de proiectare ecologică aplicabile produselor sustenabile, conform domeniilor de competență;
b) asigură schimbul de date și cooperarea internațională cu Comisia Europeană și statele membre ale Uniunii Europene privind implementarea și monitorizarea cerințelor de proiectare ecologică, conform domeniilor de competență;
c) colaborează cu autoritățile de supraveghere a pieței pentru verificarea conformității produselor, conform domeniilor de competență;
d) elaborează și aprobă specificațiile tehnice minime aferente grupelor de produse, prevăzute la art. 65 alin. (4), pentru care se stabilesc cerințe de achiziții publice/sectoriale verzi;
Articolul 6. Atribuțiile Ministerului Dezvoltării Economice și Digitalizării 
(1) Ministerul Dezvoltării Economice și Digitalizării este organul central de specialitate al administrației publice, care asigură realizarea politicii guvernamentale în domeniile de activitate stabilite de Guvern.
(2) Ministerul Dezvoltării Economice și Digitalizării are următoarele atribuții:
a)  asigura elaborarea şi coordonarea implementării cadrului normativ aferent implementării cerințelor în materie de proiectare ecologică aplicabile produselor sustenabile, conform domeniilor de competență;
b) este desemnat în calitate de punct focal național pentru interacțiunea cu Registrul pașapoartelor digitale ale produselor instituit de Comisia Europeană, în măsura și de la data la care accesul Republicii Moldova la registru este asigurat potrivit cadrului juridic aplicabil în relațiile dintre Republica Moldova și Uniunea Europeană, și asigură comunicarea către Comisia Europeană a autorităților și instituțiilor publice naționale competente, precum și a domeniului de competență a fiecăruia, în vederea acordării accesului direct la registru, în nume propriu, pentru îndeplinirea atribuțiilor stabilite de cadrul normativ; 
c) promovează inovația, proiectarea ecologică și economia circulară în cadrul întreprinderilor mici și mijlocii (IMM) implicate în dezvoltarea produselor durabile;
d) evaluează contribuția potențială a produselor sustenabile la funcționarea pieței interne și la reziliența economică a Republicii Moldova;
e) elaborează și aprobă specificațiile tehnice minime aferente grupelor de produse, prevăzute la art. 65 alin. (4), pentru care se stabilesc cerințe de achiziții publice/sectoriale verzi;
f) elaborează Raportul prevăzut la art. 67 alin.(2) din prezenta lege. 
Articolul 7. Atribuțiile Ministerului Energiei
(1) Ministerul Energiei este autoritatea centrală de specialitate care asigură elaborarea, coordonarea și monitorizarea aplicării cerințelor în materie de proiectare ecologică aplicabile produselor sustenabile, conform domeniilor de competență atribuite.
(2) Ministerul Energiei are următoarele atribuții:
a) asigura elaborarea şi coordonarea implementării cadrului normativ aferent implementării cerințelor în materie de proiectare ecologică aplicabile produselor cu impact energetic, conform domeniilor de competență;
b) asigură schimbul de date și cooperarea internațională cu Comisia Europeană și statele membre ale Uniunii Europene privind implementarea și monitorizarea cerințelor de proiectare ecologică aplicabile produselor cu impact energetic;
c) colaborează cu autoritățile de supraveghere a pieței pentru verificarea conformității produselor conform domeniilor de competență;
d) elaborează și aprobă specificațiile tehnice minime aferente grupelor de produse cu impact energetic pentru care se stabilesc cerințe de achiziții publice/sectoriale verzi;
e) coordonează organizarea campaniilor de informare privind avantajele produselor eficiente din punct de vedere energetic, alegerea corectă a acestora precum  și utilizarea responsabilă a resurselor.
Articolul 8. Atribuțiile Serviciului Vamal
(1) Serviciul Vamal, în calitate de autoritate responsabilă pentru controlul vamal al mărfurilor introduse pe teritoriul vamal al Republicii Moldova, exercită următoarele atribuții:
a) colaborează cu autoritățile de supraveghere a pieței, inclusiv prin schimbul de informații privind mărfurile importate și semnalarea cazurilor în care există suspiciuni de neconformitate cu cerințele de proiectare ecologică;
b) participă, în limitele competențelor sale, la supravegherea produselor care fac obiectul cerințelor de proiectare ecologică, furnizând, la solicitarea autorităților competente, date statistice privind volumele importurilor, categoriile de produse și neconformitățile constatate;
c) colaborează cu autoritățile și instituțiile competente n vederea identificării și actualizării corespondenței dintre codurile tarifare ale mărfurilor și categoriile de produse supuse cerințelor de proiectare ecologică, în scopul facilitării controlului vamal.

Articolul 9. Atribuțiile Centrului Național pentru Energie Durabilă
(1) Centrul Național pentru Energie Durabilă are următoarele atribuții:
a) oferă asistență informațională autorităților contractante și entităților contractante în partea ce ţine de achizițiile de produse cu impact energetic. 
b) oferă suport informațional și metodologic producătorilor, importatorilor, comercianților și altor părți interesate privind aplicarea cerințelor de proiectare ecologică și de eficiență energetică pentru produsele cu impact energetic inclusiv prin elaborarea și publicarea de ghiduri;
c) oferă suportul necesar organului central de specialitate al administrației publice în domeniul energeticii la elaborarea specificațiilor tehnice minime aferente grupelor de produse cu impact energetic pentru care se stabilesc cerințe de achiziții publice/sectoriale verzi;
d) monitorizează impactul economisirii de energie rezultat din aplicarea cerințelor de proiectare ecologică pentru produsele cu impact energetic, în baza unei metodologii aprobate de Centru Național pentru Energie Durabilă și a datelor puse la dispoziție de Serviciul Vamal, de autoritățile de supraveghere a pieței și de Ministerul Energiei, după caz;
e) cooperează cu organismele de evaluare a conformității și cu laboratoarele acreditate pentru testarea produselor cu impact energetic în conformitate cu cerințele privind eficiența energetică;
f) participă la programe internaționale și europene de instruire, schimb de experiență și dezvoltare de capacități tehnice în domeniul proiectării ecologice și al performanței energetice pentru produsele cu impact energetic;
g) organizează campanii de informare privind avantajele produselor eficiente din punct de vedere energetic, alegerea corectă a acestora precum  și utilizarea responsabilă a resurselor.
Articolul 10. Atribuțiile autorităților de supraveghere a pieței
(1) Autoritățile de supraveghere a pieței  sunt responsabile de verificarea respectării cerințelor prevăzute de prezenta lege privind proiectarea ecologică aplicabile produselor sustenabile, precum și de aplicarea măsurilor de conformitate și sancțiunilor corespunzătoare.
(2) Autoritățile de supraveghere a pieței au următoarele atribuții:
a) verifică conformitatea produselor introduse pe piață sau puse în funcțiune cu cerințele de proiectare ecologică și eficiență energetică stabilite prin legislația națională;
b) efectuează controale planificate și neplanificate la producători, importatori, distribuitori și comercianți, în scopul verificării respectării cerințelor de conformitate potrivit temeiurilor și condițiilor stabilite de Legea nr. 131/2012 privind controlul de stat;
c) solicită documentația tehnică și pașaportul digital al produsului, pentru a verifica autenticitatea, completitudinea și corectitudinea datelor aferente produselor plasate pe piață;
d) colaborează cu Serviciul Vamal pentru prevenirea importului produselor care nu respectă cerințele de proiectare ecologică și performanță energetică;
e) dispune măsuri de retragere, rechemare sau interzicere a comercializării produselor neconforme, în conformitate cu legislația privind supravegherea pieței;
f) monitorizează și investighează reclamațiile consumatorilor referitoare la produsele care nu respectă cerințele de durabilitate, reparabilitate sau performanță energetică;
g) colaborează cu autoritățile și instituțiile competente pentru expertiza tehnică a produselor supuse controlului;
h) asigură instruirea inspectorilor și personalului tehnic în domeniul cerințelor de proiectare ecologică și utilizării sistemelor informaționale de verificare;
i) pune la dispoziția autorităților de reglementare informațiile privind rezultatele controalelor efectuate, numărul produselor verificate, neconformitățile depistate și sancțiunile aplicate, conform domeniilor de competență;
j) cooperează cu autoritățile competente din statele membre ale Uniunii Europene și cu Comisia Europeană pentru schimbul de informații privind cazurile de neconformitate transfrontalieră.

CAPITOLUL III
CERINȚE ÎN MATERIE DE PROIECTARE ECOLOGICĂ
Articolul 11. Competențele de elaborare și aprobare a actelor normative în domeniul proiectării ecologice
(1) În domeniul proiectării ecologice, Guvernul este împuternicit să aprobe acte normative pentru punerea în aplicare a prevederilor prezentei legi prin stabilirea unor cerințe în materie de proiectare ecologică. 
(2) Actele normative aprobate includ cel puțin elementele enumerate la 
art. 15, iar cerințele în materie de proiectare ecologică se stabilesc în conformitate cu articolele 12, 13 și 14 și cu capitolul IV;
(3) Competența menționată la alineatul (1) include posibilitatea de a stabili că nu este necesar să se stabilească nicio cerință de performanță sau nicio cerință de informare sau că nu sunt necesare nici cerințe de performanță, nici cerințe de informare pentru anumiți parametri ai produsului menționați în anexa nr. 1, în cazul în care o cerință legată de respectivii parametri specifici ai produsului ar avea un impact negativ asupra cerințelor în materie de proiectare ecologică luate în considerare pentru grupa de produse în cauză;
(4) Competența menționată la alineatul (1) nu include posibilitatea de a aproba un act normativ care să stabilească faptul că nu sunt necesare cerințe în materie de proiectare ecologică pentru o grupă de produse.
(5) În actele normative aprobate în temeiul alineatului (1), Guvernul acordă operatorilor economici suficient timp pentru a se conforma cerințelor în materie de proiectare ecologică prevăzute în actele normative respective, ținând seama în special de nevoile întreprinderilor mici și mijlocii, în special ale microîntreprinderilor. 
(6) Data aplicării cerințelor prevăzute într-un act normativ, aprobat în temeiul alin (1) nu poate fi stabilită înainte de expirarea a 18 luni de la data intrării în vigoare a actului respectiv, cu excepția cazurilor justificate în mod corespunzător, pentru întregul act sau pentru anumite cerințe specifice, sau cu excepția cazurilor de abrogare parțială sau de modificare a actelor normative, în cazul cărora se poate stabili o dată de aplicare mai apropiată.
(7) În actele normative menționate la alineatul (1), se ține cont de necesitatea specificării în cadrul acestora a procedurilor aplicabile de evaluare a conformității fie din modulul A prevăzut în anexa nr. 4 la prezenta lege, fie din unul dintre modulele B-H1 prevăzute în art. 18 alin.(2) lit. d)-p) din Legea nr. 235/2011 privind activitățile de acreditare și de evaluare a conformității, cu adaptările necesare având în vedere produsul sau cerințele în materie de proiectare ecologică în cauză, în conformitate cu art. 46.
(8) În cazul în care urmează să fie utilizate module diferite de evaluare a conformității prevăzute în art. 18 alin.(2) din Legea nr. 235/2011 privind activitățile de acreditare și de evaluare a conformității, în temeiul altor acte legislative pentru același produs, modulul prevăzut în actele normative menționate la alineatul (1) este utilizat pentru evaluarea conformității în ceea ce privește cerința în materie de proiectare ecologică în cauză.
(9) Atunci când prezenta lege se aplică, după caz, unei grupe de produse în mod complementar față de un act normativ de stabilire a unor norme armonizate pentru comercializarea produselor pentru construcții (în continuare „Reglementare tehnică cu privire la stabilirea unor norme armonizate pentru comercializarea produselor pentru construcții”), actul normativ aprobat în conformitate cu prevederile de la alineatul (1) specifică procedura de evaluare a conformității, inclusiv, după caz, orice sistem prevăzut în conformitate cu o măsură în temeiul Reglementării tehnice cu privire la stabilirea unor norme armonizate pentru comercializarea produselor pentru construcții, ținând seama de caracteristicile grupei de produse, de cerințele relevante în materie de proiectare ecologică și de costurile suportate de operatorii economici.
(10) Actele normative aprobate în temeiul alineatului (1) pot include, după caz, având în vedere particularitățile grupei de produse, oricare dintre următoarele cerințe suplimentare:
 a) în cazul în care acest lucru este necesar pentru o supraveghere eficace a pieței:
- ca producătorii, reprezentanții autorizați ai acestora sau importatorii să păstreze documentația tehnică și declarația de conformitate UE pentru o perioadă diferită de perioada de 10 ani menționată la art. 31 alineatul (4), art. 32 alineatul (2) litera (a) sau art. 33 alineatul (10), după caz, după ce produsul relevant a fost introdus pe piață sau pus în funcțiune, ținând seama de natura produsului sau de cerințele în cauză;
- ca operatorii economici să furnizeze, la cerere, autorităților de supraveghere a pieței informațiile prevăzute la art. 40 alineatul (2) pentru o perioadă diferită de perioada de 10 ani menționată la articolul respectiv, după ce produsul relevant a fost furnizat;
- ca producători, reprezentanții autorizați ai acestora sau importatorii să pună la dispoziția autorităților de supraveghere a pieței, fără să fie necesară o cerere, părți din documentația tehnică referitoare la produsul relevant, în conformitate cu art. 40 alineatul (4);
- ca actorii din lanțul de aprovizionare să respecte obligațiile enumerate la art. 42;
b) ca producătorii, reprezentanții autorizați ai acestora sau importatorii să pună la dispoziția autorităților de supraveghere a pieței informații cu privire la cantitățile dintr-un produs care face obiectul respectivelor acte normative menționate la alineatul (1) introduse pe piață sau puse în funcțiune, în conformitate cu art. 41 alineatul (1);
c) în cazul în care este necesar pentru a asigura o utilizare eficientă din punct de vedere energetic a produselor sau pentru a dezvolta cerințe viitoare în materie de proiectare ecologică:
- ca produsele să poată măsura energia pe care o consumă sau performanța lor în raport cu alți parametri relevanți ai produsului menționați în anexa nr. 1 în timpul utilizării, în conformitate cu art. 41 alineatul (4);
- ca producătorii, reprezentanții autorizați ai acestora sau importatorii să colecteze datele fără caracter personal generate în timpul utilizării menționate în anexa nr. 1 și raportează autorităților de supraveghere a pieței, în conformitate cu art. 41 alineatul (5);
- ca instrumentele digitale să fie utilizate pentru a calcula performanța unui produs în raport cu un parametru al produsului menționat în anexa nr. 1, în conformitate cu art. 43 alineatul (2);
d) pentru a asigura transparența în ceea ce privește conformitatea cu cerințele în materie de proiectare ecologică, normele privind marcajele care indică conformitatea cu cerințele în materie de proiectare ecologică, pentru produsele care nu fac obiectul cerinței de a aplica marcajul CE înainte de a fi introduse pe piață sau puse în funcțiune, în conformitate cu art. 50;
(11) actele normative menționate la alin.(1) sunt elaborate de autoritățile de reglementare, conform domeniilor de reglementare stabilite în anexa nr. 1 la Legea 162/2023 privind supravegherea pieței și conformitatea produselor.
Articolul 12. Cerințe în materie de proiectare ecologică
(1) Pentru a aborda impactul asupra mediului și pe baza parametrilor produsului menționați în anexa nr. 1, cerințele în materie de proiectare ecologică din actele normative aprobate în temeiul art. 11 sunt de natură să îmbunătățească următoarele aspecte ale produsului (denumite în continuare „aspecte referitoare la produs”), în cazul în care respectivele aspecte referitoare la produs sunt relevante pentru grupa de produse în cauză:
a)	durabilitatea;
b)	fiabilitatea;
c)	posibilitatea de reutilizare;
d)	potențialul de modernizare;
e)	potențialul de reparare;
f)	posibilitatea de întreținere și recondiționare;
g)	prezența substanțelor cu risc major pentru sănătatea umană și pentru mediu;
h)	consumul de energie și eficiența energetică;
i)	utilizarea apei și utilizarea eficientă a apei;
j)	utilizarea resurselor și utilizarea eficientă a resurselor;
k)	conținutul de materiale reciclate;
l)	posibilitatea de refabricare;
m)	potențialul de reciclare;
n)	posibilitatea de valorificare a materialelor;
o)	impactul asupra mediului, inclusiv amprenta de carbon și amprenta de mediu;
p)	volumul preconizat de deșeuri generate.
(2) Cerințele în materie de proiectare ecologică asigură, după caz, pe baza parametrilor produsului menționați la anexa nr. 1, faptul că produsele nu sunt supuse obsolescenței premature, din motive care includ opțiunile de proiectare ale producătorilor, utilizarea unor componente care sunt semnificativ mai puțin robuste decât alte componente, împiedicarea dezasamblării componentelor-cheie, indisponibilitatea informațiilor privind repararea sau piesele de schimb, software-ul care nu mai funcționează odată ce sistemul de operare este actualizat sau în care nu sunt furnizate actualizări ale software-ului.
(3) Guvernul în baza propunerilor autorităților de reglementare, alege sau elaborează, după cum este necesar, instrumentele sau metodologiile necesare pentru stabilirea cerințelor în materie de proiectare ecologică.
(4) Cerințe în materie de proiectare ecologică se stabilesc pentru o anumită grupă de produse și pot fi diferențiate pentru orice produs specific care aparține acelei anumite grupe de produse.
(5) Produsele al căror unic scop este de a servi apărării sau securității naționale sunt excluse din grupele de produse.
(6) Guvernul poate stabili cerințe în materie de proiectare ecologică și pentru acele grupe de produse sau aspecte referitoare la produs care nu sunt incluse în planul de lucru al Comisiei Europene.
(7) În cazul în care două sau mai multe grupe de produse prezintă una sau mai multe asemănări care permit îmbunătățirea efectivă a unui aspect al produsului pe baza cerințelor de informare comune sau a cerințelor de performanță, pot fi stabilite cerințe orizontale în materie de proiectare ecologică pentru grupele de produse respective (denumite în continuare „cerințe orizontale în materie de proiectare ecologică”). 
(8) Atunci când analizează dacă este necesar să stabilească cerințe orizontale în materie de proiectare ecologică, Guvernul în baza informațiilor prezentate de autoritățile de reglementare, ține seama, de asemenea, de efectele pozitive ale cerințelor respective în direcția realizării obiectivelor prezentei legi, în special de posibilitatea includerii unei game largi de grupe de produse în același act normativ. Guvernul poate completa cerințele orizontale în materie de proiectare ecologică prin stabilirea unor cerințe în materie de proiectare ecologică pentru o anumită grupă de produse.
(9) O cerință în materie de proiectare ecologică poate acoperi produsele care intră în domeniul de aplicare al unei măsuri de autoreglementare inclusă în lista din actul normativ aprobat în temeiul art. 25 alin. (4), în cazul în care măsura de autoreglementare respectivă nu abordează aspectele referitoare la produs vizate de respectiva cerință în materie de proiectare ecologică.
(10) Cerințele în materie de proiectare ecologică includ, dacă este cazul pentru a îmbunătăți aspectele specifice referitoare la produse, oricare din sau ambele cerințele următoare:
a) cerințele de performanță prevăzute la art. 13;
b) cerințele de informare prevăzute la art. 14.
(11) Atunci când elaborează cerințele în materie de proiectare ecologică, Guvernul în baza informațiilor prezentate de autoritățile de reglementare asigură consecvența cu alte acte normative și:
a) ia în considerare:
- prioritățile Republicii Moldova în materie de climă, mediu, eficiență energetică, eficiența resurselor și securitate, inclusiv economia circulară netoxică, precum și alte priorități și obiective conexe ale țării;
- dreptul relevant al Republicii Moldova, inclusiv măsura în care acesta abordează aspectele relevante referitoare la produse;
- acordurile internaționale relevante;
- măsurile de autoreglementare;
- dreptul intern relevant privind protecția mediului;
- standardele europene și internaționale relevante;
b) efectuează o evaluare a impactului pe baza celor mai bune dovezi și analize disponibile și, după caz, pe baza studiilor suplimentare și a rezultatelor cercetării realizate în cadrul programelor de finanțare ale UE. 
c) Stabilirea cerințelor în materie de proiectare ecologică pentru anumite aspecte referitoare la produs nu trebuie să fie întârziată în mod nejustificat de incertitudinile legate de posibilitatea de a stabili cerințe în materie de proiectare ecologică pentru a îmbunătăți alte aspecte referitoare la produsul respectiv. În evaluarea impactului, autoritățile de reglementare:
- indică metodologia utilizată;
- se asigură că toate aspectele referitoare la produs sunt analizate și că profunzimea analizei aspectelor referitoare la produs este proporțională cu importanța lor pentru produsul în cauză;
- se asigură că interdependențele dintre diferitele aspecte referitoare la produs sunt analizate;
- indică modificările preconizate în ceea ce privește impactul asupra mediului, inclusiv cuantificate ca amprentă de carbon și amprentă de mediu ori de câte ori este posibil;
- analizează disponibilitatea materiilor prime pentru sectorul recondiționării, după caz;
- analizează orice impact relevant asupra sănătății umane;
- ia în considerare nivelul minim de performanță al unui produs sau al unei grupe de produse necesar pentru a atinge în viitor prioritățile Republicii Moldova enumerate la litera a) primul paragraf;
d) ia în considerare informațiile tehnice relevante utilizate ca bază pentru dreptul sau instrumentele țării sau derivate din acestea, inclusiv Regulamentul privind eticheta ecologică aprobat prin Hotărârea Guvernului nr. 204/2023, Legea nr. 227/2022 privind emisiile industriale, criteriile tehnice de evaluare a investițiilor durabile din punct de vedere al mediului și criteriile privind achizițiile publice verzi aprobate de Guvern;
e) ia în considerare protecția informațiilor comerciale confidențiale;
f) ține seama de opiniile exprimate de forumul privind proiectarea ecologică menționat la art. 23 și de grupul de experți ai statelor membre UE menționat la 
art. 24.
(12) În procesul elaborării analizelor prevăzute de prezenta lege se utilizează, cu prioritate, datele oficiale furnizate de autoritățile administrației publice competente și informațiile disponibile în sistemele informaționale și registrele naționale administrate potrivit legislației în domeniul protecției mediului, gestionării deșeurilor, schimbărilor climatice și eficienței energetice. În lipsa unor asemenea date sau atunci când acestea sunt insuficiente, pot fi utilizate metodologii, baze de date și surse de referință recunoscute la nivelul Uniunii Europene sau al organizațiilor internaționale;
(13)   Cerințele în materie de proiectare ecologică trebuie să îndeplinească următoarele criterii:
a) nu există impact negativ semnificativ asupra funcționalității produsului din perspectiva utilizatorului;
b) nu există efecte adverse asupra sănătății și siguranței persoanelor;
c) nu există impact negativ semnificativ asupra consumatorilor în ceea ce privește accesibilitatea din punct de vedere financiar a produselor relevante, ținând seama, de asemenea, de accesul la produsele de ocazie, de durabilitate și de costul legat de ciclul de viață al produselor;
d) nu există impact negativ disproporționat asupra competitivității operatorilor economici și a altor actori din lanțul valoric, inclusiv întreprinderile mici și mijlocii, în special asupra microîntreprinderilor;
e) nu există tehnologie brevetată impusă producătorilor sau altor actori din lanțul valoric;
f) nu există o sarcină administrativă disproporționată pentru producători sau alți actori din lanțul valoric, inclusiv întreprinderile mici și mijlocii, în special pentru microîntreprinderi.
(14) Cerințele în materie de proiectare ecologică trebuie să poată fi verificate. Guvernul în baza propunerilor autorităților de reglementare identifică mijloacele adecvate de verificare a cerințelor specifice în materie de proiectare ecologică, inclusiv controale direct pe produs sau pe baza documentației tehnice.
(15) Autoritățile de reglementare publică studiile și analizele relevante, inclusiv evaluările de impact menționate la alineatul (11) litera b), utilizate la stabilirea cerințelor în materie de proiectare ecologică.
(16) Pentru fiecare grupă de produse vizată de cerințele în materie de proiectare ecologică, autoritățile de reglementare, stabilesc, după caz, substanțele care se încadrează în definiția de substanță cu risc major pentru sănătatea umană și pentru mediu, luând în considerare cel puțin dacă:
a) pe baza tehnologiilor standard, substanțele fac ca procesul de reutilizare sau de reciclare să fie mai complicat, costisitor, cu impact asupra mediului sau mai solicitant de energie sau de resurse;
b) substanțele afectează proprietățile sau funcționalitățile tehnice, utilitatea sau valoarea materialului reciclat provenit din produs sau a produselor fabricate din respectivul material reciclat;
c) substanțele au un impact negativ asupra proprietăților estetice sau olfactive ale materialului reciclat.

Articolul 13. Cerințe de performanță
(1) Produsele respectă cerințele de performanță privind aspectele referitoare la produse, astfel cum sunt prevăzute în actele normative aprobate în temeiul 
art. 11.
(2) Cerințele de performanță se bazează pe parametrii relevanți ai produsului menționați în anexa nr. 1 și, după caz, includ oricare dintre cerințele următoare sau pe ambele:
a) nivelurile minime sau maxime în raport cu un anumit parametru al produsului sau cu o combinație de parametri;
b) cerințele necantitative care vizează îmbunătățirea performanței în ceea ce privește unul sau mai mulți astfel de parametri ai produsului.
(3) Cerințele de performanță bazate pe parametrul produsului menționat în punctul 1 subpunctul 1.6. din anexa nr. 1 nu restricționează, din motive legate în primul rând de siguranța chimică, prezența substanțelor în produse.
(4) Stabilirea cerințelor de performanță reduce, după caz, și multe riscuri pentru sănătatea umană sau pentru mediu.
(5) La stabilirea cerințelor de performanță, Guvernul în baza propunerilor autorităților de reglementare, urmează procedura prevăzută în anexa nr. 2.

Articolul 14. Cerințe de informare
(1) Produsele respectă cerințele de informare privind aspectele referitoare la produs, astfel cum se prevede în actele normative aprobate în temeiul art. 11.
(2) Cerințele de informare:
a) includ cel puțin cerințe referitoare la pașaportul digital al produsului stabilite în capitolul IV și cerințe referitoare la substanțele cu risc major pentru sănătatea umană și pentru mediu stabilite la alineatul (5);
b) după caz, impun totodată ca produsele să fie însoțite de:
- informații privind performanța produsului în ceea ce privește unul sau mai mulți parametri ai produsului menționați în anexa nr. 1, inclusiv clasa de reparabilitate, clasa de durabilitate, amprenta de carbon sau amprenta asupra mediului;
- informații pentru clienți și alți actori cu privire la modul de instalare, utilizare, întreținere și reparare a produsului, pentru a reduce la minimum impactul acestuia asupra mediului și pentru a asigura durabilitatea optimă, despre modul de instalare a unor sisteme de operare furnizate de terți dacă este cazul, precum și cu privire la colectarea în scopul recondiționării sau refabricării și cu privire la modul de returnare sau de tratare a produsului la sfârșitul ciclului de viață;
- informații destinate instalațiilor de tratare privind dezasamblarea, reutilizarea, recondiționarea, reciclarea sau eliminarea la sfârșitul ciclului de viață;
- alte informații care ar putea influența alegerea produsului pe criterii de sustenabilitate și modul în care produsul este manipulat de alte părți decât producătorul pentru a facilita utilizarea corespunzătoare, operațiunile menite să îi păstreze valoarea, precum și tratamentul corect la sfârșitul ciclului de viață;
c) informațiile trebuie să fie clare, ușor de înțeles și adaptate la caracteristicile specifice grupelor de produse respective și la destinatarii vizați ai informațiilor. Poate fi stabilită o cerință de informare pentru un anumit parametru al produsului, indiferent dacă se stabilește sau nu o cerință de performanță pentru acel parametru anume al produsului. În cazul în care un act normativ conține cerințe orizontale în materie de proiectare ecologică, litera (a) nu se aplică.
(3) Cerințele de informare bazate pe parametrul produsului stabilit în punctul 1 subpunctul 1.6. din anexa nr. 1 nu privesc etichetarea substanțelor sau a amestecurilor din motive legate în principal de pericolele pe care acestea le presupun pentru sănătate sau mediu.
(4) La stabilirea cerințelor de informare menționate la alineatul (2) litera (b) primul paragraf, Guvernul în baza propunerilor autorităților de reglementare stabilește, după caz, având în vedere caracteristicile specifice ale grupei de produse, clasele de performanță. La stabilirea claselor de performanță se ține cont de următoarele:
a) autoritățile de reglementare se pot baza pe parametri unici sau pe punctaje agregate. 
b) clasele de performanță se pot exprima sub formă de valori absolute sau orice altă formă care permite potențialilor clienți să aleagă produsele cu cele mai bune performanțe;
c) clasele de performanță respective corespund unor îmbunătățiri semnificative ale nivelurilor de performanță;
d) în cazul în care clasele de performanță se bazează pe parametri în raport cu care sunt stabilite cerințele de performanță, cea mai joasă clasă corespunde cu performanța minimă necesară în momentul în care încep să se aplice clasele de performanță.
(5)   Dacă nu se prevede altfel la alineatul (6) litera (b), cerințele de informare permit urmărirea substanțelor cu risc major pentru sănătatea umană și pentru mediu pe parcursul întregului ciclu de viață al produselor în cauză, cu excepția cazului în care o astfel de urmărire este deja posibilă ca urmare a cerințelor de informare prevăzute de un alt act normativ aprobat în temeiul art. 11 care vizează produsele în cauză, și includ cel puțin următoarele:
a) denumirea sau codul numeric al substanțelor cu risc major pentru sănătatea umană și pentru mediu prezente în produs, după cum urmează:
- denumirea din nomenclatura Uniunii Internaționale de Chimie Pură și Aplicată (IUPAC) sau o altă denumire internațională, dacă denumirea IUPAC nu este disponibilă;
- alte denumiri, inclusiv denumirea obișnuită, denumirea comercială, abrevierea;
- numărul Comunității Europene (CE), astfel cum este indicat în Inventarul european al substanțelor chimice existente introduse pe piață (IESCE), în Lista europeană a substanțelor chimice notificate (ELINCS) sau în lista ex-polimerilor (NLP) sau numărul atribuit de Agenția Europeană pentru Produse Chimice (ECHA), dacă este disponibil și oportun;
- denumirea și numărul de înregistrare CAS (Chemical Abstract Service), dacă sunt disponibile;
b) localizarea substanțelor cu risc major pentru sănătatea umană și pentru mediu în cadrul produsului;
c) concentrația, concentrația maximă sau intervalul de concentrație a substanțelor cu risc major pentru sănătatea umană și pentru mediu, la nivelul produsului, al componentelor sale relevante sau al pieselor de schimb;
d) instrucțiuni relevante pentru utilizarea în condiții de siguranță a produsului;
e) informații relevante pentru dezasamblare, pregătirea pentru reutilizare, reutilizare, reciclare și gestionarea rațională din punct de vedere ecologic a produsului la sfârșitul ciclului său de viață. Guvernul în baza propunerilor autorităților de reglementare poate stabili, dacă este cazul pentru grupa de produse în cauză, praguri pentru momentul în care trebuie să se aplice cerințele de informare referitoare la substanțele cu risc major pentru sănătatea umană și pentru mediu.
(6) În cazul în care stabilește cerințe de informare într-un act normativ aprobat în temeiul art. 11, Guvernul în baza propunerilor autorităților de reglementare, după caz:
a) stabilește data aplicării cerințelor de informare menționate la alineatul (5), tratând diferențiat fiecare substanță cu risc major pentru sănătatea umană și pentru mediu, dacă este necesar;
b) prevede scutiri justificate corespunzător pentru substanțele cu risc major pentru sănătatea umană și pentru mediu sau pentru elementele informațiilor supuse cerințelor de informare menționate la alineatul (5) din prezentul articol, bazate pe fezabilitatea tehnică sau pe relevanța urmăririi substanțelor cu risc major pentru sănătatea umană și pentru mediu, dacă există metode analitice prin care substanțele respective să poată fi detectate și cuantificate, pe necesitatea de a proteja informațiile comerciale confidențiale sau în alte cazuri justificate temeinic; substanțele cu risc major pentru sănătatea umană și pentru mediu care face parte din lista substanțelor cu risc major pentru sănătatea umană și pentru mediu, astfel cum sunt definite în art. 4 alin. 29 din Legea nr. 277/2018 privind substanțele chimice,  nu sunt scutite de obligația de informare dacă sunt prezente în produse, în componentele lor relevante sau în piesele de schimb într-o concentrație mai mare de 0,1 % din greutate;
c) asigură consecvența cu cerințele de informare existente în temeiul dreptului Republicii Moldova și reduce la minimum sarcina administrativă, inclusiv prin soluții tehnice adecvate.
(7) Cerințele de informare indică modul în care trebuie să fie puse la dispoziție informațiile solicitate. 
(8) Atunci când este disponibil un pașaport digital al produsului, informațiile necesare sunt furnizate în acesta și, dacă este necesar, se furnizează și sub una sau mai multe din următoarele forme:
a) pe produsul propriu-zis;
b) pe ambalajul produsului;
c) pe o etichetă de tipul celor menționate la art. 20;
d) într-un manual de utilizare sau în altă documentație care însoțește produsul;
e) pe un site web sau pe o aplicație cu acces liber.
(9) Informațiile care fac posibilă urmărirea substanțelor cu risc major pentru sănătatea umană și pentru mediu în conformitate cu alineatul (5) din prezentul articol sunt furnizate fie pe produs, fie sunt accesibile prin intermediul unui suport de date inclus pe produs.
(10) Informațiile care trebuie furnizate în conformitate cu cerințele de informare sunt furnizate în limba română.


Articolul 15. Conținutul actelor normative
(1) Actele normative aprobate în temeiul art. 11 precizează cel puțin următoarele elemente:
a) definiția grupei sau grupelor de produse vizate, inclusiv lista codurilor mărfurilor, astfel cum figurează în anexa la Legea nr. 172/2014 privind aprobarea Nomenclaturii combinate a mărfurilor, precum și descrierile produselor;
b) cerințele de proiectare ecologică pentru grupele de produse vizate;
c) după caz, parametrii produsului menționați în anexa nr. 1 pentru care Guvernul consideră că nu sunt necesare cerințe de proiectare ecologică, în temeiul art. 11;
d) standardele sau metodele de testare, de măsurare sau de calcul care trebuie utilizate în temeiul art. 43 alineatul (1);
e) dacă este cazul, cerințele referitoare la utilizarea instrumentelor digitale în conformitate cu art. 43 alineatul (2);
f) dacă este cazul, metodele tranzitorii, standardele moldovenești armonizate, părți din acestea sau specificațiile comune care trebuie utilizate;
g) formatul, modul și ordinea în care trebuie puse la dispoziție informațiile necesare pentru verificarea conformității;
h) modulul de evaluare a conformității care urmează să fie utilizat în conformitate cu art. 11 alineatul (7); în cazul în care modulul care trebuie să fie aplicat este diferit de modulul prevăzut în anexa nr. 4, se indică factorii care au condus la alegerea respectivului modul;
i) cerințele referitoare la informațiile care trebuie furnizate de producători, inclusiv privind elementele documentației tehnice care sunt necesare pentru a verifica conformitatea produsului cu cerințele de proiectare ecologică;
j) dacă prezintă relevanță, orice alte cerințe de informare în temeiul articolelor 40 și 41;
k) durata perioadei de tranziție pentru care este permisă introducerea pe piață sau punerea în funcțiune a produselor care se conformează cerințelor naționale la data intrării în vigoare a actului normativ aprobat în temeiul art. 11;
l) data revizuirii actului normativ aprobat în temeiul art. 11, luând în considerare, printre alte aspecte:
- caracteristicile grupei de produse și ale pieței sale;
- necesitatea de a adapta cerințele astfel încât produsele să devină mai sustenabile;
- obiective politice ale Republicii Moldova;
- progresul tehnic; și
- disponibilitatea metodelor.

CAPITOLUL IV
PAȘAPORTUL DIGITAL AL PRODUSULUI
Articolul 16. Pașaportul digital al produsului
(1) Cerințele de informare prevăd că produsele pot fi introduse pe piață sau puse în funcțiune numai dacă este disponibil un pașaport digital al produsului în conformitate cu actele normative aprobate în temeiul art. 11 și al articolelor 17 și 18. 
(2) Datele din pașaportul digital al produsului trebuie să fie exacte, complete și la zi.
(3) Cerințele referitoare la pașaportul digital al produsului prevăzute în actele normative aprobate în temeiul art. 11 precizează, în funcție de grupele de produse vizate, următoarele:
a) datele care trebuie să fie incluse în pașaportul digital al produsului în conformitate cu anexa nr. 3;
b) unul sau mai multe suporturi de date care trebuie să fie utilizate;
c) formatul în care trebuie să fie prezentat suportul de date și poziționarea acestuia;
d) dacă pașaportul digital al produsului trebuie să fie întocmit la nivel de model, lot sau articol și definiția unor astfel de niveluri;
e) modul în care pașaportul digital al produsului trebuie să fie pus la dispoziția clienților înainte ca aceștia să încheie un contract de vânzare, închiriere sau cumpărare în rate, inclusiv în cazul vânzării la distanță;
f) actorii care trebuie să aibă acces la datele din pașaportul digital al produsului și la ce date trebuie să aibă acces;
g) actorii care trebuie să creeze un pașaport digital al produsului sau să actualizeze datele dintr-un pașaport digital al produsului și datele pe care le pot introduce sau actualiza;
h) modalitățile detaliate de introducere sau actualizare a datelor;
i) perioada în care pașaportul digital al produsului trebuie să rămână disponibil, care trebuie să corespundă cel puțin duratei de viață preconizate a unui produs anume.
(4) Cerințele prevăzute la alineatul (2):
a) oferă garanția că actorii de-a lungul lanțului valoric pot accesa și înțelege cu ușurință informațiile referitoare la produs relevante pentru aceștia;
b) facilitează sarcina autorităților naționale competente de a verifica conformitatea produselor; și
c) îmbunătățesc trasabilitatea produselor de-a lungul lanțului valoric.
(5) Atunci când stabilește cerințele referitoare la pașaportul digital al produsului, Guvernul poate scuti unele grupe de produse de cerința de a deține un pașaport digital al produsului în cazul în care:
a) în pașaportul digital al produsului nu sunt disponibile specificații tehnice în legătură cu cerințele esențiale incluse la articolele 17 și 18; sau
b) alte acte normative ale Republicii Moldova includ un sistem informațional referitoare la o grupă de produse despre care Guvernul în baza propunerilor autorităților de reglementare, consideră că îndeplinește obiectivele menționate la alineatul (4) literele (a) și (b).
Articolul 17. Cerințe pentru pașaportul digital al produsului
(1)   Pașaportul digital al produsului îndeplinește următoarele condiții esențiale:
a) este conectat printr-un suport de date la un identificator unic persistent al produsului;
b) suportul de date este prezent fizic pe produs, pe ambalajul acestuia sau pe documentația care însoțește produsul, astfel cum se specifică în actul normativ aprobat în temeiul art. 11;
c) suportul de date și identificatorul unic al produsului respectă unul sau mai multe dintre standardele menționate la punctul 2 din anexa nr. 3 sau standarde europene sau internaționale echivalente până când referințele standardelor armonizate se publică în Monitorul Oficial al Republicii Moldova;
d) toate datele incluse în pașaportul digital al produsului se bazează pe standarde deschise, elaborate într-un format interoperabil și sunt, după caz, prelucrabile automat, structurate, accesibile pentru căutare și transferabile printr-o rețea deschisă și interoperabilă de schimb de date, care nu este dependentă de furnizor, în conformitate cu cerințele esențiale prevăzute la prezentul articol și la art. 18;
e) datele cu caracter personal referitoare la clienți nu constituie un element obligatoriu al pașaportului digital al produsului și pot fi prelucrate în legătură cu acesta numai pentru un scop determinat, explicit și legitim și în baza unui temei juridic prevăzut de Legea nr. 195/2024 privind protecția datelor cu caracter personal;
f) datele incluse în pașaportul digital al produsului se referă la modelul, lotul sau articolul de produs, astfel cum se specifică în actul normativ aprobat în temeiul art. 11;
g) accesul la datele incluse în pașaportul digital al produsului este reglementat în conformitate cu cerințele esențiale prevăzute la prezentul articol și la art. 18, iar drepturile specifice de acces la nivelul grupei de produse specificate în actul normativ aprobat în temeiul art. 11.
(2) În cazul în care alte acte normative ale Republicii Moldova impun sau permit includerea unor date specifice în pașaportul digital al produsului, datele respective pot fi incluse în pașaportul digital al produsului în conformitate cu prevederile actului normativ aprobat în temeiul art. 11.
(3) Operatorul economic care introduce produsul pe piață:
a) pune la dispoziția comercianților și a furnizorilor de piețe online o copie digitală a suportului de date sau a identificatorului unic al produsului, după caz, pentru a le permite să pună suportul de date sau identificatorul unic al produsului la dispoziția clienților potențiali în cazul în care aceștia nu pot avea acces fizic la produs;
b) furnizează copia digitală menționată la litera a) sau un link către un site web gratuit, prompt și în orice caz în termen de cinci zile lucrătoare de când primește o cerere în acest sens.
(4) Atunci când introduce produsul pe piață, operatorul economic pune la dispoziție o copie de rezervă după pașaportul digital al produsului prin intermediul unui furnizor de servicii de pașapoarte digitale ale produselor.
Articolul 18. Proiectarea tehnică și funcționarea pașaportului digital al produsului
(1) Proiectarea tehnică și funcționarea pașaportului digital al produsului respectă următoarele cerințe esențiale:
a) pașaportul digital al produsului este pe deplin interoperabil cu alte pașapoarte digitale ale produselor impuse de actele normative aprobate în temeiul art. 11 în ceea ce privește aspectele tehnice, semantice și organizaționale ale comunicării de la un capăt la altul și ale transferului de date;
b) clienții, producătorii, importatorii, distribuitorii, comercianții, reparatorii profesioniști, operatorii economici independenți, furnizorii de servicii de recondiționare, refabricanții, reciclatorii, autoritățile de supraveghere a pieței și Serviciul Vamal, organizațiile societății civile, sindicatele și alți actori relevanți au acces gratuit și facil la pașaportul digital al produsului pe baza drepturilor lor de acces prevăzute în actul normativ aprobat în temeiul art. 11;
c) pașaportul digital al produsului este păstrat de operatorul economic responsabil cu crearea acestuia sau de furnizori de servicii de pașapoarte digitale ale produselor;
d) în cazul în care se creează un nou pașaport digital al produsului pentru un produs care are deja un pașaport digital al produsului, noul pașaport digital al produsului este asociat cu pașaportul sau pașapoartele digitale inițiale ale produsului;
e) pașaportul digital al produsului rămâne disponibil pe perioada specificată în actele normative aprobate în temeiul art. 11, inclusiv după insolvența, lichidarea sau încetarea activității în Republica Moldova a operatorului economic responsabil cu crearea pașaportului digital al produsului;
f) dreptul de a introduce, modifica sau actualiza datele din pașaportul digital al produsului este limitat pe baza drepturilor de acces precizate în actele normative aprobate în temeiul art. 11;
g) se asigură autentificarea, fiabilitatea și integritatea datelor;
h) pașapoartele digitale ale produselor sunt concepute și operate astfel încât să se asigure un nivel ridicat de securitate și confidențialitate și să se evite frauda.
(2) În cazul în care pașaportul digital al produsului este stocat în temeiul literei (c) sau prelucrat în alt mod de furnizori de servicii de pașapoarte digitale ale produselor, respectivii furnizori de servicii de pașapoarte digitale ale produselor nu pot să vândă, să reutilizeze sau să prelucreze astfel de date, integral sau parțial, mai mult decât este necesar pentru furnizarea serviciilor relevante de stocare sau de prelucrare, cu excepția cazului unui acord explicit cu operatorul economic care introduce produsul pe piață sau îl pune în funcțiune.
(3) Guvernul este împuternicit să aprobe acte normative prin care să stabilească cerințe pe care furnizorii de servicii de pașapoarte digitale ale produselor trebuie să le respecte pentru a putea deveni astfel de furnizori și, după caz, un sistem de certificare pentru a verifica respectarea cerințelor respective, și prin stabilirea cerințelor pe care furnizorii respectivi de servicii trebuie să le respecte atunci când furnizează servicii de pașapoarte digitale ale produselor.
(4) Guvernul poate aproba acte normative de punere în aplicare a prevederilor acestui articol care stabilesc proceduri pentru emiterea și verificarea acreditărilor digitale ale operatorilor economici și ale altor actori relevanți care au drepturi de acces la datele incluse în pașaportul digital al produsului.
Articolul 19. Identificatorii unici
(1) Identificatorii unici ai operatorilor economici menționați în anexa nr. 3 punctul 1 literele g) și h) și identificatorii unici ai instalațiilor menționați în anexa nr. 3 punctul 1 litera i) respectă standardele menționate în anexa nr. 3 punctul 1 litera (c) și punctul 2 sau standarde europene sau internaționale echivalente până când referințele standardelor armonizate sunt publicate în Monitorul Oficial al Republicii Moldova.
(2) În cazul în care un identificator unic al operatorului economic menționat în anexa nr. 3 punctul 1 litera h) nu este încă disponibil, operatorul economic care creează sau actualizează pașaportul digital al produsului solicită un identificator unic al operatorului economic în numele actorului relevant și îi furnizează actorului respectiv datele complete ale identificatorului unic al operatorului economic imediat ce a fost emis. 
(3) Înainte de a emite o cerere astfel cum se menționează în anexa nr. 3 punctul 1, operatorul economic care creează sau actualizează pașaportul digital al produsului solicită din partea acelui actor relevant confirmarea că nu există niciun identificator unic al operatorului economic.
(4) Guvernul este împuternicit să aprobe acte normative prin care să stabilească reguli și proceduri referitoare la gestionarea ciclului de viață al identificatorilor unici și al suporturilor de date. În special, actele normative respective:
a) stabilesc reguli pentru organizațiile care doresc să devină emitenți de identificatori unici și suporturi de date; și
b) stabilesc norme pentru operatorii economici care doresc să își creeze propriii identificatori unici și propriile suporturi de date fără să apeleze la o entitate juridică emitentă de identificatori unici și suporturi de date.
(5) Actele normative aprobate în temeiul alineatului (4) precizează:
a) criteriile pentru a deveni o entitate juridică emitentă de identificatori unici și suporturi de date;
b) rolul entității juridice emitente de identificatori unici și suporturi de date;
c) normele pentru a garanta că identificatorii unici și suporturilor de date sunt fiabile, verificabile și unice în lume;
d) normele pentru crearea, întreținerea, actualizarea și retragerea identificatorilor unici și a suporturilor de date;
e) normele referitoare la gestionarea datelor.
(6) Când stabilește regulile și procedurile menționate la alineatul (4), Guvernul:
a) ține cont de soluțiile și standardele tehnice relevante existente;
b) se asigură că normele și procedurile stabilite rămân, în cea mai mare măsură posibilă, neutre din punct de vedere tehnologic.

CAPITOLUL V
ETICHETE
Articolul 20. Etichete
(1) În cazul în care cerințele de informare precizează că informațiile trebuie să fie incluse pe o etichetă în temeiul art. 14 alineatul (8) litera (c), actele normative aprobate în temeiul art. 11 precizează:
a) conținutul etichetei;
b) formatul etichetei, asigurând vizibilitatea și lizibilitatea;
c) modul în care eticheta trebuie să fie afișată clienților, inclusiv în eventualitatea vânzării la distanță, ținând seama de cerințele prevăzute la art. 36 și de implicațiile pentru operatorii economici relevanți;
d) după caz, mijloacele electronice pentru generarea etichetelor.
(2) În cazul în care o cerință de informare implică includerea pe etichetă a clasei de performanță a unui produs, formatul etichetei menționat la alineatul (1) litera b) trebuie să fie clar și ușor de înțeles și să permită clienților să compare cu ușurință performanța produsului în raport cu parametrul relevant al produsului și să aleagă produse mai performante.
(3) În cazul produselor cu impact energetic care fac obiectul etichetării energetice instituite în temeiul Legii nr. 306/2023 privind etichetarea produselor cu impact energetic, în cazul în care informațiile privind un parametru relevant al produsului, inclusiv privind clasele de performanță menționate la art. 14 alineatul (4), nu pot fi încorporate în eticheta energetică și cu condiția ca aceste informații să fie considerate mai relevante și mai cuprinzătoare decât cele cuprinse în eticheta energetică, Ministerul Energiei, după ce evaluează riscul de a induce în eroare clienții, sarcina administrativă pentru operatorii economici și cea mai bună metodă de a comunica respectivele informații, poate solicita Guvernului, dacă este cazul, crearea unei etichete în conformitate cu prezenta lege în locul etichetei energetice stabilite în temeiul Legii nr. 306/2023 privind etichetarea produselor cu impact energetic.
(4) Atunci când stabilește cerințele de informare menționate la alineatul (1), Guvernul impune, după caz, ca eticheta să includă suporturi de date sau alte mijloace care să le permită clienților să aibă acces la informații suplimentare privind produsul, inclusiv mijloace care să permită accesul la pașaportul digital al produsului.
(5) Guvernul aprobă acte normative de punere în aplicare care stabilesc cerințe comune pentru formatul etichetelor necesare în temeiul art. 14 alineatul (8) litera (c).
Articolul 21. Imitarea etichetelor
Produsele care poartă sau sunt însoțite de etichete care sunt susceptibile să inducă în eroare sau să creeze confuzie în rândul clienților sau al clienților potențiali prin imitarea etichetelor prevăzute la art. 20 sau produsele care sunt însoțite de orice alte informații care sunt susceptibile să inducă în eroare sau să creeze confuzie în rândul clienților sau al clienților potențiali în ceea ce privește etichetele prevăzute la articolul respectiv nu pot fi introduse pe piață sau puse în funcțiune.

CAPITOLUL VI
STABILIREA PRIORITĂȚILOR, PLANIFICAREA ȘI CONSULTAREA
Articolul 22. Stabilirea priorităților și planificarea
(1) Atunci când stabilește prioritatea produselor care urmează să facă obiectul cerințelor în materie de proiectare ecologică, Guvernul, în baza informațiilor prezentate de autoritățile de reglementare, analizează contribuția potențială a acestor produse la realizarea obiectivelor Republicii Moldova în materie de climă, mediu și eficiență energetică, luând în considerare următoarele criterii:
a) potențialul de îmbunătățire a aspectelor referitoare la produs fără a antrena costuri disproporționate, ținând seama în special de:
- absența sau insuficiența cadrului normativ aplicabil pentru atingerea în mod corespunzător a obiectivului urmărit sau eșecul forțelor pieței sau al măsurilor de autoreglementare de a aborda obiectivul în mod corespunzător; și
- diferențele de performanță între produse disponibile pe piață care au funcționalitate echivalentă în ceea ce privește aspectele referitoare la produs;
b) volumul vânzărilor și al schimburilor comerciale ale produselor respective în Republica Moldova;
c) distribuția de-a lungul lanțului valoric a impactului asupra climei și mediului, a consumului de energie, a utilizării resurselor și a generării de deșeuri produse de produsele respective;
d) necesitatea de a revizui și de a adapta periodic actele normative aprobate în temeiul art. 11 în lumina evoluțiilor tehnologice și ale pieței.
(2) Guvernul, în baza informațiilor prezentate de autoritățile de reglementare urmărește și evaluează contribuția potențială a produselor respective la funcționarea pieței interne și la reziliența economică a Republicii Moldova.
(3) Atunci când stabilește ordinea de prioritate a aspectelor care urmează să facă obiectul cerințelor orizontale de proiectare ecologică, Guvernul ia în considerare beneficiile includerii unei game largi de produse și de grupe de produse în același act normativ în raport cu atingerea obiectivelor din prezenta lege.
Articolul 23. Participarea la forumul privind proiectarea ecologică
(1) Autoritățile de reglementare și/sau de supraveghere a pieței  deleagă specialiști din cadrul acestora pentru participarea în cadrul Forumului privind proiectarea ecologică instituit la nivelul Comisei Europene, în condițiile și în limitele prevăzute de cadrul juridic aplicabil în relațiile dintre Republica Moldova și Uniunea Europeană. 
(2) Delegarea specialiștilor are loc, conform domeniilor de competență instituțională, în funcție de tematicile aferente unui produs sau unui grup de produse ce urmează a fi prezentate în cadrul forumului menționat. 
(3) Specialiștii delegați pentru participare în cadrul forumului privind proiectarea ecologică contribuie în special la:
a) elaborarea cerințelor de proiectare ecologică;
b) examinarea succesului mecanismelor instituite de supraveghere a pieței;
c) evaluarea măsurilor de autoreglementare; și
d) evaluarea interdicției de a distruge produse de consum nevândute în plus față de cele enumerate în anexa nr. 7.
Articolul 24. Participarea în cadrul grupului de experți ai statelor membre ale Uniunii Europene
Autoritățile de reglementare și/sau de supraveghere a pieței deleagă specialiști din cadrul acestora conform domeniului de competență instituțională pentru participarea, în calitate de observatori, în cadrul grupului de experți ai statelor membre ai Uniunii Europene, instituit în calitate de subgrup al forumului privind proiectarea ecologică, în condițiile și în limitele prevăzute de cadrul juridic aplicabil în relațiile dintre Republica Moldova și Uniunea Europeană.

Articolul 25. Măsurile de autoreglementare
(1) Operatorii economici pot prezenta Guvernului o măsură de autoreglementare care stabilește cerințe în materie de proiectare ecologică pentru produsele care nu intră în domeniul de aplicare al actului normativ aprobat în temeiul art. 11. Operatorii economici respectivi fac dovada îndeplinirii criteriilor menționate la alineatul (4).
(2)   Măsura de autoreglementare prezentată în conformitate cu alineatul (1) trebuie să conțină următoarele informații:
a) o listă a operatorilor economici care sunt semnatari ai măsurii de autoreglementare;
b) cerințele în materie de proiectare ecologică aplicabile produselor care fac obiectul măsurii de autoreglementare;
c) un plan de monitorizare detaliat, transparent și obiectiv, cu responsabilități clar identificate pentru industrie și inspectorii independenți, inclusiv criteriile stabilite la punctul 6 din anexa nr. 6;
d) norme privind informațiile care trebuie raportate de semnatari precum și norme privind testarea și inspecțiile;
e) norme privind consecințele nerespectării de către un semnatar care includ dispoziții conform cărora, în cazul în care semnatarul nu a întreprins suficiente acțiuni corective în termen de trei luni, acesta este eliminat dintre semnatarii respectivei măsuri de autoreglementare; și
f) o notă explicativă privind modul în care măsura de autoreglementare înaintată în conformitate cu alineatul (1) îmbunătățește sustenabilitatea produselor din punctul de vedere al mediului, în conformitate cu obiectivele prezentei legi, mai rapid sau la costuri mai mici decât un act normativ aprobat în temeiul art. 11. Nota respectivă este sprijinită de dovezi ce constau într-o analiză tehnică, de mediu și economică structurată, care să justifice cerințele în materie de proiectare ecologică și obiectivele măsurii de autoreglementare și să evalueze impactul cerințelor respective în materie de proiectare ecologică.
(3) Semnatarii măsurii de autoreglementare actualizează și pun la dispoziție informațiile menționate la prezentul alineat pe un site web accesibil în mod liber publicului. Totodată, aceștia notifică, fără întârziere, Guvernului orice modificare a măsurii de autoreglementare, în special orice modificare în ceea ce îi privește.
(4) Guvernul evaluează măsura de autoreglementare prezentată și, dacă este necesar, solicită consiliere științifică din partea autorităților de reglementare, autorităților de supraveghere a pieței și/sau mediului academic. În evaluarea sa, Guvernul verifică dacă sunt îndeplinite următoarele criterii:
a) măsura de autoreglementare este prezentată de cel puțin doi operatori economici;
b) cota de piață, exprimată ca volum, a semnatarilor măsurii de autoreglementare în ceea ce privește produsele vizate de măsura respectivă este de cel puțin 80 % din unitățile introduse pe piață sau puse în funcțiune;
c) măsura de autoreglementare contribuie la îmbunătățirea produselor din perspectiva sustenabilității din punctul de vedere al mediului, în conformitate cu obiectivele prezentei legi, și la asigurarea liberei circulații pe piața internă în mod mai rapid sau la costuri mai mici decât un act normativ aprobat în temeiul art. 11 și constă în cerințe în materie de proiectare ecologică care sunt necesare pentru realizarea obiectivelor prezentei legi;
d) măsura de autoreglementare respectă criteriile stabilite în anexa nr. 6;
e) măsura de autoreglementare este în conformitate cu angajamentele comerciale internaționale ale Republicii Moldova.
(5) Modalitatea de punere în aplicare a prevederilor prezentului articol se decide de Guvern care aprobă o Hotărâre care conține o listă de măsuri de autoreglementare care îndeplinesc criteriile prezentului articol. 
(6) Guvernul, prin intermediul autorităților de reglementare, poate solicita în orice moment semnatarilor unei măsuri de autoreglementare enumerate într-un act normativ aprobat în temeiul alineatului (5) să prezinte, într-o perioadă de timp adecvată, o versiune revizuită și actualizată a măsurii respective, având în vedere evoluțiile relevante ale pieței sau ale tehnologiei referitoare la grupa de produse în cauză. 
(7) În cazul în care Guvernul, prin intermediul autorităților de reglementare, are motive să creadă că nu mai sunt îndeplinite criteriile prevăzute la prezentul articol, semnatarii prezintă o versiune revizuită și actualizată a măsurii respective în termen de trei luni de la solicitarea parvenită din partea autorităților de reglementare.
(8) Odată ce o măsură de autoreglementare a fost inclusă într-un act normativ aprobat în temeiul alineatului (5), semnatarii măsurii respective raportează Guvernului, la intervale regulate prevăzute în respectivul act normativ de punere în aplicare, cu privire la progresele înregistrate în direcția atingerii obiectivelor măsurii de autoreglementare și pentru a demonstra că criteriile stabilite la alineatul (4) rămân îndeplinite.
(9) Inspectorul independent menționat în anexa nr. 6 punctul 6 informează Guvernul cu privire la nerespectarea obligațiilor de către un semnatar.
(10) Rapoartele privind progresele înregistrate, inclusiv rapoartele de conformitate întocmite de inspectorul independent, precum și notificările privind lipsa conformității și măsurile corective corespunzătoare sunt puse la dispoziție de către semnatari pe un site web accesibil publicului.
(11) În cazul în care Guvernul consideră că o măsură de autoreglementare inclusă în cadrul Hotărârii de Guvern aprobată în temeiul alineatului (5) nu mai îndeplinește criteriile stabilite la prezentul articol sau în cazul în care semnatarii măsurii de autoreglementare respective nu au respectat termenul menționat la alineatul (6), aceasta elimină măsura respectivă din lista menționată la alineatul (5) prin intermediul unor acte normative de punere în aplicare.
(12) În cazul în care o măsură de autoreglementare a fost eliminată de pe lista menționată la alineatul (5), Guvernul, poate stabili cerințe în materie de proiectare ecologică aplicabile produsului care face obiectul respectivei măsuri de autoreglementare într-un act normativ aprobat în temeiul art. 11;
(13) Statutul juridic, criteriile de acreditare și regimul de răspundere civilă sau contravențională al inspectorului independent se stabilesc de către Guvern, în conformitate cu legislația privind acreditarea și evaluarea conformității.
Articolul 26. Întreprinderile mici și mijlocii
(1) În contextul programelor de care pot beneficia IMM-urile, în special microîntreprinderile, Guvernul se asigură că există inițiative care ajută întreprinderile respective să integreze în lanțul lor valoric sustenabilitatea din punctul de vedere al mediului, inclusiv eficiența energetică.
(2) Atunci când aprobă acte normative în temeiul art. 11, Guvernul se asigură că actele normative respective, după caz, cuprind instrumente digitale și orientări referitoare la particularitățile IMM-urilor, în special ale microîntreprinderilor, care își desfășoară activitatea în sectorul de produse sau în sectorul grupei de produse în cauză, pentru a facilita respectarea prezentei legi de către întreprinderile respective. 
(3) Guvernul ia măsurile corespunzătoare pentru a ajuta IMM-urile, în special microîntreprinderile, să respecte cerințele în materie de proiectare ecologică stabilite în actele normative aprobate în temeiul art. 11. 
(4) Guvernul consultă organizațiile care reprezintă IMM-urile cu privire la tipul de măsuri pe care IMM-urile le consideră utile. Aceste măsuri trebuie să includă cel puțin asigurarea disponibilității ghișeelor unice sau a unor mecanisme similare pentru a crește gradul de conștientizare cu privire la cerințele în materie de proiectare ecologică și a crea oportunități de colaborare în rețea pentru
IMM-uri, în special pentru microîntreprinderi, în vederea adaptării la cerințele în materie de proiectare ecologică. 
(5) Fără a aduce atingere cerințelor prevăzute în actele normative privind ajutorul de stat măsurile prevăzute la alin (4) pot include:
a) sprijin financiar  prin investiții în infrastructura fizică și digitală;
b) gestionarea specializată și formarea personalului;
c) asistență tehnică și organizațională.


CAPITOLUL VII
DISTRUGEREA PRODUSELOR DE CONSUM NEVÂNDUTE
Articolul 27. Principiul general de prevenire a distrugerii
Operatorii economici iau măsurile necesare despre care se poate presupune în mod rezonabil că previn necesitatea de a distruge produsele de consum nevândute.
Articolul 28. Prezentarea de informații cu privire la produsele de consum nevândute
(1) Operatorii economici, cu excepția microîntreprinderilor și întreprinderilor mici, care elimină produsele de consum nevândute direct sau ale căror produse de consum nevândute sunt eliminate în numele lor comunică:
a) numărul de produse de consum nevândute eliminate în fiecare an și greutatea acestora, diferențiate în funcție de tipul sau categoria de produse;
b) motivele pentru eliminarea produselor și, după caz, derogarea relevantă în conformitate cu art. 29 alineatul (5);
c) proporția de produse eliminate livrate, fie direct, fie prin intermediul unei părți terțe, pentru fiecare dintre următoarele activități: pregătirea pentru operațiuni de reutilizare, inclusiv recondiționare și refabricare, reciclare, alte operațiuni de valorificare, inclusiv valorificarea energetică, și de eliminare în conformitate cu ierarhia deșeurilor, astfel cum este definită la art. 3 din Legea nr. 209/2016 privind deșeurile;
d) măsurile luate și măsurile planificate menite să prevină distrugerea produselor de consum nevândute.
(2) Operatorii economici, cu excepția microîntreprinderilor și întreprinderilor mici, publică informațiile menționate la alineatul (1) în mod clar și vizibil, cel puțin pe o pagină ușor accesibilă a site-ului lor web oficial. 
(3) Operatorii economici care fac obiectul obligației de a publica raportarea privind durabilitatea în raportul lor de gestiune în temeiul cadrului normativ aplicabil pot include, de asemenea, informațiile respective în raportarea privind durabilitatea.
(4) Operatorii economici, cu excepția microîntreprinderilor și întreprinderilor mici, publică anual informațiile menționate la alineatul (2) și includ printre informațiile respective informații privind produsele de consum nevândute eliminate în cursul exercițiului financiar precedent. Aceștia pun la dispoziția publicului informațiile pentru fiecare an. Prima prezentare a informațiilor se referă la produsele de consum nevândute eliminate în cursul primului exercițiu financiar complet în care prezenta lege este în vigoare.
(5) Cu excepția cazului în care informațiile sunt puse la dispoziția autorității de supraveghere a pieței în temeiul unui alt act normativ, operatorii economici furnizează, la cererea unei autorități sau instituții publice desemnată de Guvern, toate informațiile și documentele necesare pentru a demonstra livrarea și primirea produselor eliminate, astfel cum au fost prezentate în temeiul alineatului (1) litera (c) de la prezentul articol, și, dacă este cazul, informațiile necesare pentru a demonstra aplicabilitatea unei derogări în temeiul art. 29 alineatul (5). Aceste informații și documente se furnizează pe suport de hârtie sau în format electronic în termen de 30 de zile de la primirea cererii.
(6) Guvernul aprobă acte normative de punere în aplicare care stabilesc detaliile și formatul pentru prezentarea informațiilor menționate la alineatul (1), inclusive delimitarea tipurilor sau categoriilor de produse și modul în care trebuie verificate informațiile.
Articolul 29. Distrugerea produselor de consum nevândute
(1)  La expirarea a 24 de luni de la data intrării în vigoare a prezentei legi, distrugerea produselor de consum nevândute enumerate în anexa nr. 7 este interzisă. 
(2) Microîntreprinderile și întreprinderile mici nu distrug produsele de consum nevândute care le-au fost furnizate cu scopul de a evita interdicția respectivă.
(3) Guvernul, poate propune Parlamentului modificări asupra anexei nr. 7:
a) pentru a adăuga noi produse, pentru a ține seama de impactul distrugerii lor asupra mediului;
b) pentru a actualiza rubricile din grupele de produse, pentru a le alinia la modificări ale codurilor sau descrierilor mărfurilor respective care sunt efectuate în anexa la Legea nr.172/2014 privind aprobarea Nomenclaturii combinate a mărfurilor, dacă este cazul.
(4) Atunci când pregătește un act normativ ce urmează a fi aprobat în temeiul alineatului (3) litera a), Guvernul:
a) evaluează prevalența și impactul asupra mediului al distrugerii anumitor produse de consum nevândute;
b) ține seama de informațiile prezentate de operatorii economici în temeiul 
art. 28 alineatul (1);
c) efectuează o evaluare a impactului pe baza celor mai bune dovezi și analize disponibile, precum și pe baza unor studii suplimentare, după caz.
(5) Guvernul poate propune Parlamentului modificarea prezentei legi prin stabilirea unor derogări de la interdicția de distrugere a produselor de consum nevândute enumerate în anexa nr. 7, în cazul în care acest lucru este adecvat din oricare dintre următoarele motive:
a) motive de sănătate, igienă și siguranță; 
b) daune cauzate produselor ca urmare a manipulării acestora sau descoperite după ce produsele au fost returnate, care nu se pot repara în mod rentabil;
c) inadecvarea produselor la scopul pentru care sunt destinate, ținând seama, după caz, de dreptul intern și de standardele tehnice;
d) neacceptarea produselor oferite spre donare;
e) inadecvarea produselor pentru pregătire pentru reutilizare sau refabricare;
f) produsele nu pot fi vândute din cauza încălcării drepturilor de proprietate intelectuală, inclusiv produsele contrafăcute;
g) distrugerea este opțiunea cu cel mai mic impact negativ asupra mediului.
(6) Actele normative prevăzute la alineatul (5) pot, de asemenea, după caz, să prevadă că interdicția de a distruge produsele de consum nevândute menționată la alineatul (1) de la prezentul articol sau obligația de informare stabilită la art. 28 se aplică microîntreprinderilor și întreprinderilor mici în cazul în care există suficiente dovezi că astfel de întreprinderi pot fi utilizate pentru a evita interdicția sau obligația respectivă.
Articolul 30. Informații consolidate privind distrugerea produselor de consum nevândute
(1) La expirarea a 36 de luni de la data intrării în vigoare a prezentei legi și, ulterior, la fiecare 36 de luni, autoritatea sau instituția publică desemnată de Guvern, publică pe site-ul său web informații consolidate privind distrugerea produselor de consum nevândute.
(2) Informațiile consolidate prevăzute la alin. (1) includ cel puțin următoarele elemente:
a) prevalența distrugerii unor grupe specifice de produse de consum nevândute pe an, pe baza informațiilor comunicate de operatorii economici în temeiul art. 28 alineatul (1);
b) impactul comparativ asupra mediului rezultat în urma distrugerii de produse de consum nevândute pentru fiecare grupă de produse.
(3) Autoritatea sau instituția publică desemnată de Guvern:
a) recepționează informațiile și documentele prezentate de operatorii economici potrivit art. 28;
b) verifică caracterul complet, corectitudinea și coerența informațiilor raportate;
c) solicită, după caz, completarea sau rectificarea informațiilor prezentate;
d) consolidează informațiile la nivel național și întocmește raportul prevăzut la alin. (1).
(4) În exercitarea atribuțiilor prevăzute la alin. (3), autoritatea sau instituția publică desemnată de Guvern:
a) cooperează cu Ministerul Mediului, autoritățile de supraveghere a pieței și alte autorități sau instituții publice competente și poate utiliza informațiile disponibile în sistemele informaționale administrate în domeniul gestionării deșeurilor și al protecției mediului, în condițiile legii;
b) elaborează un Regulament cu privire la procedura de raportare, formatul și modul de verificare a informațiilor comunicate de operatorii economici în temeiul art. 28 alineatul (1) și îl propune Guvernului spre aprobare.

CAPITOLUL VIII
OBLIGAȚIILE OPERATORILOR ECONOMICI
Articolul 31. Obligațiile producătorilor
(1) Atunci când introduc pe piață sau pun în funcțiune produse care fac obiectul unui act normativ aprobat în temeiul art. 11, producătorii se asigură că:
a) produsele respective au fost proiectate și fabricate în conformitate cu cerințele de performanță prevăzute în actele normative aprobate în temeiul art. 11;
b) produsele respective sunt însoțite de informațiile prevăzute la art. 14 și în actele normative aprobate în temeiul art. 11; și
c) este disponibil un pașaport digital al produsului în conformitate cu art. 16 și cu actele normative aprobate în temeiul art. 11, inclusiv o copie de rezervă a celei mai actualizate versiuni a pașaportului digital al produsului stocată de un furnizor de servicii de pașapoarte digitale ale produselor în conformitate cu art. 17 alineatul (4).
(2) Înainte de a introduce pe piață sau de a pune în funcțiune un produs care face obiectul unui act normativ aprobat în temeiul art. 11, producătorii efectuează procedura de evaluare a conformității specificată în actul normativ respectiv sau dispun efectuarea acesteia în numele lor și întocmesc documentația tehnică necesară.
(3) În cazul în care conformitatea unui produs care face obiectul unui act normativ aprobat în temeiul art. 11 cu cerințele aplicabile a fost demonstrată prin procedura respectivă, producătorii întocmesc o declarație de conformitate UE în conformitate cu art. 47 și aplică marcajul CE în conformitate cu art. 50. Cu toate acestea, în cazul în care Guvernul a specificat norme alternative în temeiul art. 11 alineatul (10) litera (d), producătorul aplică marcajul de conformitate în conformitate cu normele respective.
(4) Producătorii păstrează documentația tehnică și declarația de conformitate UE timp de 10 ani după introducerea pe piață sau punerea în funcțiune a unui produs care face obiectul unui act normativ aprobat în temeiul art. 11, cu excepția cazului în care în respectivul act normativ a fost precizată o altă dată.
(5) Producătorii se asigură că există proceduri care să garanteze conformitatea continuă cu cerințele aplicabile pentru produsele care fac obiectul unui act normativ aprobat în temeiul art. 11 și care fac parte dintr-o producție în serie. 
(6) Modificările procesului de producție, ale proiectării produsului sau ale caracteristicilor, precum și modificările standardelor armonizate, ale specificațiilor comune sau ale altor specificații tehnice în raport cu care se declară conformitatea produsului sau prin aplicarea cărora este verificată conformitatea produsului sunt luate în considerare în mod corespunzător de către producători și, în cazul în care constată că este afectată conformitatea produsului de către astfel de modificări, producătorii efectuează o reevaluare în conformitate cu procedura aplicabilă de evaluare a conformității astfel cum este menționată la alineatul (2) sau dispun efectuarea reevaluării respective în numele lor.
(7) Producătorii se asigură de faptul că produsele lor care fac obiectul unui act normativ aprobat în temeiul art. 11 conțin tipul, lotul sau numărul de serie sau un alt element de identificare sau, dacă mărimea sau natura produsului nu permite acest lucru, producătorii se asigură că informația solicitată este prevăzută pe ambalaj sau într-un document care însoțește produsul.
(8) Pentru produsele care fac obiectul unui act normativ aprobat în temeiul art. 11, producătorii indică numele lor, denumirea lor comercială înregistrată sau marca lor înregistrată, adresa poștală la care pot fi contactați și mijloacele electronice de comunicare prin care pot fi contactați:
a) pe partea publică a pașaportului digital al produsului, după caz; și
b) pe produs sau, dacă acest lucru nu este posibil, pe ambalaj sau într-un document care însoțește produsul.
(9) La indicarea adresei poștale producătorul indică un punct unic în care poate fi contactat. Datele de contact trebuie să fie clare, ușor de înțeles și lizibile.
(10) Producătorii se asigură că un produs care face obiectul unui act normativ aprobat în temeiul art. 11 este însoțit de instrucțiuni în format digital privind produsul (denumite în continuare „instrucțiuni digitale”) în limba română. Instrucțiunile digitale trebuie să fie clare, ușor de înțeles și lizibile și să includă cel puțin informațiile stabilite la art. 14 alineatul (2) litera b) al doilea paragraf, astfel cum sunt specificate în actul normativ respectiv.
(11) Producătorii furnizează pe suport de hârtie, într-un format concis, informații privind siguranța și instrucțiunile relevante pentru sănătatea și siguranța clienților și a altor actori relevanți.
(12) Atunci când furnizează instrucțiunile digitale, producătorul le include în pașaportul digital al produsului și le pune la dispoziție prin suportul de date corespunzător sau, dacă pașaportul digital al produsului nu este disponibil, indică pe produs sau, dacă acest lucru nu este posibil, pe ambalaj sau într-un document însoțitor, modul de accesare a instrucțiunilor digitale.
(13) Producătorul prezintă instrucțiunile digitale într-un format care să permită descărcarea și salvarea acestora pe un dispozitiv electronic, astfel încât utilizatorul să le poată accesa în orice moment și le face accesibile online pe durata de viață preconizată a produsului și în orice caz timp de cel puțin 10 ani după introducerea pe piață sau punerea în funcțiune a produsului.
(14) La cererea consumatorului în momentul cumpărării sau în termen de până la șase luni de la cumpărare, producătorul furnizează gratuit instrucțiunile digitale pe suport de hârtie în termen de o lună de la primirea cererii.
(15) Actele normative aprobate în temeiul art. 11 pot preciza că anumite informații care fac parte din instrucțiunile digitale trebuie să fie furnizate și pe suport de hârtie.
(16) Producătorii care consideră sau au motive să creadă că un produs care face obiectul unui act normativ aprobat în temeiul art. 11 pe care l-au introdus pe piață sau l-au pus în funcțiune nu este conform cu cerințele prevăzute în respectivul act normativ iau, fără întârzieri nejustificate, măsurile corective necesare pentru a asigura conformitatea produsului respectiv sau pentru a-l retrage sau a-l rechema imediat, după caz.
(17) Producătorii informează imediat autoritatea de supraveghere a pieței cu privire la neconformitatea suspectată și la orice măsură corectivă luată.
(18) Producătorii instituie canale de comunicare accesibile publicului, cum ar fi un număr de telefon, o adresă electronică sau o secțiune dedicată a site-ului lor web, ținând seama de nevoile în materie de accesibilitate ale persoanelor cu dizabilități, pentru a permite clienților să depună plângeri sau să exprime preocupări cu privire la potențiala neconformitate a produselor.
(19) Producătorii țin un registru de plângeri și preocupări atât timp cât acest lucru este necesar în temeiul prezentei legi dar nu mai mult de cinci ani de la data depunerii acestora și pun registrul respectiv la dispoziție la cererea autorității de supraveghere a pieței.
(20) Pentru produsele care fac obiectul unui act normativ aprobat în temeiul art. 11, producătorii, în urma unei cereri motivate din partea autorității de supraveghere a pieței, furnizează toate informațiile și documentația necesară pentru a demonstra conformitatea respectivelor produse, inclusiv documentația tehnică, în limba română. Informațiile și documentația sunt furnizate pe suport de hârtie sau în format electronic, în termen de 15 zile de la recepționarea unei solicitări din partea autorității respective.
(21) Producătorii cooperează cu autoritatea de supraveghere a pieței cu privire la orice măsură corectivă întreprinsă pentru remedierea oricărui caz de neconformitate cu cerințele prevăzute în actul normativ aplicabil aprobat în temeiul art. 11.
Articolul 32. Reprezentanți autorizați
(1) Un producător poate numi, prin mandat scris, un reprezentant autorizat. Mandatul scris se poate întocmi în formă fizică, pe suport de hârtie, sau în formă electronică, semnată cu semnătură electronică calificată, inclusiv prin intermediul Sistemului informațional automatizat „Registrul împuternicirilor de reprezentare în baza semnăturii electronice” (MPower),. Obligațiile prevăzute la art. 31 alineatul (1) și întocmirea documentației tehnice nu sunt incluse în mandatul reprezentantului autorizat.
(2) Reprezentantul autorizat îndeplinește sarcinile prevăzute în mandatul primit de la producător. Mandatul permite reprezentantului autorizat să îndeplinească cel puțin următoarele sarcini:
a) să păstreze declarația de conformitate UE și documentația tehnică la dispoziția autorității naționale de supraveghere a pieței timp de 10 ani după introducerea pe piață sau punerea în funcțiune a unui produs care face obiectul unui act normativ aprobat în temeiul art. 11, cu excepția cazului în care în actul normativ respectiv se precizează o perioadă diferită;
b) să coopereze cu autoritatea națională de supraveghere a pieței, la cererea acesteia, cu privire la orice măsură luată referitoare la cazurile de neconformitate a produsului care face obiectul mandatului reprezentantului autorizat;
c) în urma unei cereri motivate din partea autorității naționale de supraveghere a pieței, să furnizeze autorității respective toate informațiile și documentația necesară pentru a demonstra conformitatea unui produs, în limba română, în termen de 15 zile de la recepționarea unei astfel de cereri; și
d) să rezilieze mandatul în cazul în care producătorul acționează contrar obligațiilor care îi revin în temeiul prezentei legi.
Articolul 33. Obligațiile importatorilor
(1) În legătură cu produsele care fac obiectul unui act normativ aprobat în temeiul art. 11, importatorii introduc pe piață numai produse care respectă cerințele prevăzute în actele normative aplicabile.
(2) Înainte de a introduce pe piață un produs care face obiectul unui act normativ aprobat în temeiul art. 11, importatorii se asigură că:
a) procedura corespunzătoare de evaluare a conformității a fost efectuată de către producător și că producătorul a întocmit documentația tehnică;
b) produsul este însoțit de informațiile solicitate la art. 14 și în actele normative aprobate în temeiul art. 11; și
c) este disponibil un pașaport digital al produsului în conformitate cu art. 16 și cu actele normative aprobate în temeiul art. 11, inclusiv o copie de rezervă a celei mai actualizate versiuni a pașaportului digital al produsului stocată de un furnizor de servicii de pașapoarte digitale ale produselor în conformitate cu art. 17 alineatul (4).
(3) Importatorul se asigură, de asemenea, că un produs care face obiectul unui act normativ aprobat în temeiul art. 11 poartă marcajul CE necesar menționat la art. 48, după caz, în conformitate cu normele și condițiile menționate la art. 49, sau marcajul de conformitate alternativ, astfel cum este prevăzut într-un act normativ aprobat în temeiul art. 11 alineatul (10) litera d) și este însoțit de documentele necesare și că producătorul a respectat cerințele prevăzute la art. 31 alineatele (7) și (8).
(4) În cazul în care importatorii consideră sau au motive să creadă că un produs nu este conform cu cerințele prevăzute în actele normative aplicabile aprobate în temeiul art. 11, aceștia nu introduc produsul pe piață sau nu îl pun în funcțiune înainte ca acesta să fie adus în conformitate.
(5) Pentru produsele care fac obiectul unui act normativ aprobat în temeiul art. 11, importatorii indică numele lor, denumirea lor comercială înregistrată sau marca lor înregistrată, adresa poștală la care pot fi contactați și mijloacele electronice de comunicare prin care pot fi contactați:
a) pe partea publică a pașaportului digital al produsului, după caz; și
b) pe produs sau, dacă acest lucru nu este posibil, pe ambalaj sau într-un document care însoțește produsul.
(6) adresa poștală și mijloacele electronice de comunicare prin care pot fi contactați, indicate de importatori trebuie să fie clare, ușor de înțeles și lizibile.
(7) Importatorii se asigură că un produs care face obiectul unui act normativ aprobat în temeiul art. 11 este însoțit de instrucțiuni digitale în limba română. Instrucțiunile respective trebuie să fie clare, ușor de înțeles și lizibile și să includă cel puțin informațiile stabilite la art. 14 alineatul (2) litera b) al doilea paragraf, astfel cum sunt specificate în actele normative aprobate în temeiul art. 11. Obligațiile prevăzute la art. 31 alineatul (12) și (13) se aplică mutatis mutandis.
(8) Importatorii asigură faptul că, atât timp cât un produs se află în responsabilitatea lor, condițiile de depozitare sau de transport nu periclitează conformitatea acestuia cu cerințele stabilite în actul normativ aplicabil aprobat în temeiul art. 11.
(9)   Importatorii care consideră sau au motive să creadă că un produs care face obiectul unui act normativ aprobat în temeiul art. 11 pe care l-au introdus pe piață nu este conform cu cerințele prevăzute în respectivul act normativ iau, fără întârzieri nejustificate, măsurile corective necesare pentru a asigura conformitatea produsului respectiv sau pentru a-l retrage sau rechema imediat, după caz. Importatorii informează imediat autoritatea de supraveghere a pieței cu privire la neconformitatea suspectată și la orice măsură corectivă luată.
(10) Importatorii păstrează o copie a declarației UE de conformitate și se asigură că aceasta poate fi pusă la dispoziția autorităților de supraveghere a pieței, la cerere, pe o perioadă de 10 ani după introducerea pe piață sau punerea în funcțiune a unui produs care face obiectul unui act normativ aprobat în temeiul art. 11, cu excepția cazului în care în actul normativ respectiv se precizează o perioadă diferită.
(11) Pentru produsele care fac obiectul unui act normativ aprobat în temeiul art. 11, importatorii, în urma unei cereri motivate din partea autorității de supraveghere a pieței, furnizează toate informațiile și documentația necesară pentru a demonstra conformitatea respectivelor produse, inclusiv documentația tehnică, în limba română. Informațiile și documentația sunt furnizate pe suport de hârtie sau în format electronic, cât mai curând posibil și în orice caz în termen de 15 zile de la primirea unei solicitări din partea autorității respective. Importatorii cooperează cu autoritatea de supraveghere a pieței cu privire la orice măsură corectivă întreprinsă pentru remedierea oricărui caz de neconformitate cu cerințele prevăzute în actul normativ aplicabil aprobat în temeiul art. 11.
Articolul 34. Obligațiile distribuitorilor
(1) Atunci când pun la dispoziție pe piață un produs care face obiectul unui act normativ aprobat în temeiul art. 11, distribuitorii acționează cu grija cuvenită în ceea ce privește cerințele prevăzute în actele normative aplicabile.
(2) Înainte de a pune la dispoziție pe piață un produs care face obiectul unui act normativ aprobat în temeiul art. 11, distribuitorii verifică dacă:
a) produsul poartă marcajul CE în conformitate cu articolele 48 și 49 sau marcajul de conformitate aprobat în conformitate cu art. 11 alineatul (10) litera d) și, după caz, este etichetat sau este legat de un pașaport digital al produsului în conformitate cu actul normativ respectiv;
b) produsul este însoțit de documentele necesare și de instrucțiuni digitale în limba română, iar aceste instrucțiuni sunt clare, ușor de înțeles și lizibile și includ cel puțin informațiile prevăzute la art. 14 alineatul (2) litera b) al doilea paragraf, astfel cum se precizează în actul normativ aprobat în temeiul art. 11; obligațiile prevăzute la art. 31 alineatul (12) și (13) se aplică mutatis mutandis; și
c) producătorul și importatorul au respectat cerințele prevăzute la art. 31 alineatele (7) și (8) și la art. 33 alineatul (5).
(3) În cazul în care distribuitorii consideră sau au motive să creadă că un produs, înainte de a-l pune la dispoziție pe piață, nu este conform cu cerințele prevăzute în actele normative aplicabile aprobate în temeiul art. 11 sau că producătorul acestuia nu respectă cerințele respective, aceștia nu pun produsul la dispoziție pe piață înainte ca produsul să fie adus în conformitate sau înainte ca producătorul să se conformeze.
(4) Distribuitorii asigură faptul că, atât timp cât un produs se află în responsabilitatea lor, condițiile de depozitare sau de transport nu periclitează conformitatea acestuia cu cerințele stabilite în actele normative aplicabile aprobate în temeiul art. 11.
(5) Distribuitorii care consideră sau au motive să creadă că un produs pe care l-au pus la dispoziție pe piață nu este conform cu cerințele stabilite în actele normative aplicabile aprobate în temeiul art. 11 se asigură că se iau măsurile corective necesare pentru a aduce respectivul produs în conformitate, pentru a-l retrage sau pentru a-l rechema, după caz. Distribuitorii informează imediat autoritatea de supraveghere a pieței cu privire la neconformitatea suspectată și la orice măsură corectivă luată.
(6) Distribuitorii, în urma unei cereri motivate din partea autorității de supraveghere a pieței, furnizează toate informațiile și documentația la care au acces și care sunt necesare pentru demonstrarea conformității unui produs. Informațiile și documentația sunt furnizate pe suport de hârtie sau în format electronic, în termen de 15 zile de la primirea unei solicitări din partea autorității respective.
(7) Distribuitorii cooperează cu autoritatea de supraveghere a pieței cu privire la orice măsură corectivă întreprinsă pentru remedierea oricărui caz de neconformitate cu actul normativ aplicabil aprobat în temeiul art. 11.


Articolul 35. Obligațiile comercianților
(1) Comercianții se asigură că clienții precum și potențialii clienți au acces la toate informațiile relevante care însoțesc produsele, după cum se impune de actele normative aprobate în temeiul art. 11, inclusiv în cazul vânzării la distanță.
(2) Comercianții se asigură că pașaportul digital al produsului este ușor accesibil clienților precum și potențialilor clienți, inclusiv în cazul vânzării la distanță, astfel cum se stabilește la art. 16 alineatul (3) litera e) și se specifică în actele normative aplicabile aprobate în temeiul art. 11.
(3) Comercianții, inclusiv în cazul vânzării la distanță:
a) afișează clienților și potențialilor clienți, într-un mod vizibil, etichetele prevăzute în conformitate cu art. 36 alineatul (1) litera b) sau c);
b) fac trimitere la informațiile incluse pe etichetele prevăzute în conformitate cu art. 36 alineatul (1) litera b) sau c), în materialele publicitare vizuale sau în materialele promoționale tehnice pentru un anumit model, în conformitate cu actele normative aplicabile aprobate în temeiul art. 11; și
c) nu furnizează și nu afișează alte etichete, mărci, simboluri sau inscripții care ar putea induce în eroare sau crea confuzie în rândul clienților și potențialilor clienți în ceea ce privește informațiile incluse pe etichetă referitoare la cerințele în materie de proiectare ecologică.
Articolul 36. Obligații legate de etichete
(1) În cazul în care un act normativ aprobat în temeiul art. 11 impune ca produsele să aibă o etichetă astfel cum se menționează la art. 20, operatorii economici care introduc produsele pe piață sau le pun în funcțiune:
a) se asigură că produsele sunt însoțite, pentru fiecare unitate în parte și în mod gratuit, de etichete tipărite în conformitate cu actul normativ respectiv;
b) furnizează comerciantului etichete tipărite sau copii digitale gratuite, prompt și, în orice caz, în termen de 5 zile lucrătoare de la cererea comerciantului; și
c) se asigură că etichetele lor sunt exacte și furnizează o documentație tehnică suficientă pentru a permite evaluarea exactității acestora;
d) fac trimitere la informațiile incluse pe etichetă, în materialele publicitare vizuale sau în materialele promoționale tehnice pentru un anumit model, în conformitate cu actele normative aplicabile aprobate în temeiul art. 11;
e) nu furnizează și nu afișează alte etichete, mărci, simboluri sau inscripții care ar putea induce în eroare sau crea confuzie în rândul clienților sau al potențialilor clienți în ceea ce privește informațiile incluse pe etichetă referitoare la cerințele în materie de proiectare ecologică.
Articolul 37. Obligațiile furnizorilor de servicii de logistică
Furnizorii de servicii de logistică se asigură că, pentru produsele pe care le manipulează care fac obiectul unui act normativ aprobat în temeiul art. 11, condițiile din timpul depozitării, ambalării, adresării sau expedierii nu periclitează conformitatea produselor cu respectivul act normativ.
Articolul 38. Situațiile în care obligațiile producătorilor se aplică importatorilor și distribuitorilor
(1) În sensul prezentei legi, importatorii sau distribuitorii sunt considerați producători în cazul în care:
a) introduc pe piață, sub numele sau marca lor, un produs care face obiectul unui act normativ aprobat în temeiul art. 11; sau
b) modifică un astfel de produs deja introdus pe piață într-un mod care afectează conformitatea cu cerințele prevăzute în actele normative aplicabile aprobate în temeiul art. 11.
Articolul 39. Obligațiile furnizorilor de piețe online și de motoare de căutare online
(1) Obligațiile generale prevăzute în cadrul normativ privind serviciile digitale la articolele 11 și 29 din Legea privind serviciile digitale se aplică în sensul prezentei legi.
(2) Fără a aduce atingere obligațiilor generale menționate la alineatul 1, furnizorii de piețe online cooperează cu autoritățile de supraveghere a pieței, la cererea autorității respective și, în cazuri specifice, pentru a facilita orice măsură luată pentru eliminarea sau, dacă acest lucru nu este posibil, pentru reducerea neconformității prezentate de un produs care este sau a fost oferit spre vânzare online prin intermediul serviciilor lor.
(3) Autoritățile de supraveghere a pieței, în conformitate cu prevederile 
art. 16 din Legea nr. 162/2023 privind supravegherea pieței și conformitatea produselor și cele din cadrul normativ privind serviciile digitale, pot emite ordine care să impună unui furnizor de piețe online să acționeze împotriva unuia sau a mai multor elemente specifice de conținut referitor la un produs neconform, care intră sub incidența unui act normativ relevant aprobat în temeiul art. 11, inclusiv prin eliminarea acestora. Un astfel de conținut este considerat ca fiind conținut ilegal în înțelesul prevederilor cadrului normativ privind serviciile digitale.
(4) Furnizorii de piețe online își stabilesc un punct unic de contact în scopul comunicării directe cu autoritățile de supraveghere a pieței în ceea ce privește conformitatea cu prezenta lege.
Respectivul punct unic de contact poate fi același punct de contact ca cel menționat la art. 20 din Legea nr. 196/2025 privind siguranța generală a produselor sau prevederile din cadrul normativ privind serviciile digitale.
Articolul 40. Obligațiile operatorilor economici privind informațiile
(1) Atunci când pun la dispoziție pe piață un produs care face obiectul unui act normativ aprobat în temeiul art. 11, prin intermediul vânzării la distanță, operatorii economici se asigură că oferta produsului furnizează în mod clar și vizibil cel puțin următoarele informații:
a) numele, denumirea comercială înregistrată sau marca comercială înregistrată a producătorului, precum și adresa poștală și de e-mail la care poate fi contactat producătorul;
b) în cazul în care producătorul nu este stabilit în Republica Moldova, numele, adresa poștală și de e-mail și numărul de telefon ale operatorului economic stabilit în Republica Moldova în înțelesul art. 5 alin. (2) Legea 
nr. 162/2023 privind supravegherea pieței și conformitatea produselor; și
c) informații care permit identificarea produsului, inclusiv o fotografie a acestuia, tipul și orice alt identificator de produs.
(2) În urma unei cereri motivate, operatorii economici furnizează autorităților de supraveghere a pieței:
a) numele oricărui operatorul economic care le-a furnizat un produs care intră în domeniul de aplicare al unui act normativ aprobat în temeiul art. 11;
b) numele oricărui operatorul economic căruia i-au furnizat astfel de produse, precum și cantitățile și modelele exacte ale produselor respective.
(3) Operatorii economici se asigură că sunt în măsură să furnizeze informațiile menționate la alineatul (2) timp de 10 ani după ce le-au fost furnizate produsele relevante și timp de 10 ani după ce au furnizat astfel de produse, cu excepția cazului în care în actul normativ menționat la alineatul (1) este specificată o perioadă diferită. Aceste informații se furnizează pe suport de hârtie sau în format electronic, în termen de 15 zile de la primirea unei solicitări din partea autorității de supraveghere a pieței.
(4) Atunci când solicită producătorilor, reprezentanților autorizați ai acestora sau importatorilor să pună la dispoziție în format digital părți din documentația tehnică referitoare la produsul relevant în temeiul art. 11 alineatul (6) litera a) al treilea paragraf, Guvernul ia în considerare următoarele criterii:
a) necesitatea de a facilita verificarea de către autoritățile de supraveghere a pieței a conformității producătorilor, a reprezentanților autorizați ai acestora și a importatorilor cu cerințele aplicabile; și
b) necesitatea de a evita o sarcină administrativă disproporționată pentru operatorii economici, în special pentru IMM-uri.
(5) Guvernul specifică modul în care trebuie puse la dispoziție părțile relevante din documentația tehnică. Dacă pașaportul digital al produsului este disponibil, documentația tehnică este pusă la dispoziție prin intermediul acestuia.
Articolul 41. Obligațiile de monitorizare și raportare ale operatorilor economici
(1) Atunci când solicită producătorilor, reprezentanților autorizați ai acestora sau importatorilor să pună la dispoziția Guvernului informații privind cantitățile unui produs în temeiul art. 11 alineatul (10) litera b), Guvernul ia în considerare următoarele criterii:
a) disponibilitatea dovezilor privind pătrunderea pe piață a produsului relevant, care sunt necesare pentru a facilita revizuirea actelor normative aprobate în temeiul art. 11 aplicabile produsului respectiv;
b) necesitatea de a evita o sarcină administrativă disproporționată pentru operatorii economici, în special pentru IMM-uri; și
c) utilitatea informațiilor solicitate și proporționalitatea acestei cerințe.
(2) Guvernul precizează perioada la care trebuie să se refere informațiile menționate la alineatul (1). Informațiile respective sunt diferențiate în funcție de modelul de produs. 
(3) Guvernul precizează mijloacele prin care trebuie puse la dispoziție informațiile pertinente și frecvența cu care aceste informații trebuie puse la dispoziție și totodată se asigură că informațiile puse la dispoziție sunt prelucrate în condiții de siguranță și în conformitate cu dreptul Republicii Moldova.
(4) Atunci când impune ca un produs să poată măsura energia pe care o consumă sau performanța acestuia în raport cu alți parametri relevanți ai produsului menționați în anexa nr. 1 în timpul utilizării, în temeiul art. 11 alineatul (10) litera c) primul paragraf, Guvernul ia în considerare următoarele criterii:
a) utilitatea datelor generate în timpul utilizării pentru utilizatorii finali în vederea înțelegerii și gestionării consumului de energie sau a performanței produsului;
b) fezabilitatea tehnică a înregistrării datelor generate în timpul utilizării;
c) necesitatea de a evita o sarcină administrativă disproporționată pentru operatorii economici, în special pentru IMM-uri; și
d) necesitatea de a se asigura că nu sunt colectate date care să permită identificarea persoanelor sau care să permită deducerea comportamentului individual.
(5) Produsele care fac obiectul unei cerințe stabilite în temeiul art. 11 alineatul (10) litera c) înregistrează, după caz, în conformitate cu criteriile de la alineatul (4), datele generate în timpul utilizării și fac datele respective vizibile pentru utilizatorul final.
(6) Atunci când solicită producătorilor, reprezentanților autorizați ai acestora sau importatorilor să colecteze datele fără caracter personal generate în timpul utilizării menționate la alineatul (4) și să raporteze aceste date Guvernului, în temeiul art. 11 alineatul (10) litera c), al doilea paragraf, Guvernul ia în considerare următoarele criterii:
a) utilitatea datelor fără caracter personal generate în timpul utilizării pentru Guvern în momentul revizuirii cerințelor în materie de proiectare ecologică sau al asistării autorităților de supraveghere a pieței cu informații statistice pentru analiza lor bazată pe riscuri; și
b) necesitatea de a evita o sarcină administrativă disproporționată pentru operatorii economici, în special pentru IMM-uri.
(7) Cerințele menționate la alineatul (6) pot cuprinde, în special:
a) colectarea datelor fără caracter personal generate în timpul utilizării dacă acestea pot fi accesate la distanță prin internet, în urma acordării consimțământului explicit de către utilizatorul final de a pune datele respective la dispoziție; și
b) raportarea datelor respective către Guvern cel puțin o dată pe an.
(8) În cazul în care raportarea este cerută în temeiul alineatului (7), litera b) datele respective includ, dacă este disponibil, numărul de identificare al modelului și, dacă este relevant pentru performanța acestora, informații geografice generale privind produsele.
(9) Guvernul precizează, în actul normativ relevant, detaliile și formatul pentru raportarea datelor fără caracter personal generate în timpul utilizării, astfel cum se menționează la alineatul (6).
(10) Guvernul, prin intermediul autorităților de reglementare, evaluează periodic datele fără caracter personal generate în timpul utilizării primite în temeiul alineatului (6) și, după caz, publică seturi de date agregate.
Articolul 42. Obligațiile actorilor din lanțul de aprovizionare
(1) Atunci când se precizează în actul normativ aprobat în temeiul art. 11, actorii din lanțul de aprovizionare:
a) furnizează, la cerere și gratuit, producătorilor, organismelor notificate și autorităților de supraveghere a pieței informațiile disponibile relevante referitoare la produsele sau serviciile pe care le furnizează;
b) permit producătorilor, în absența informațiilor menționate la litera a), să își evalueze produsele sau serviciile pe care le furnizează și acordă producătorilor respectivi acces la documentele sau instalațiile relevante; și
c) permit organismelor notificate și autorităților de supraveghere a pieței să verifice exactitatea informațiilor relevante legate de activitățile lor.

CAPITOLUL IX
CONFORMITATEA PRODUSELOR
Articolul 43. Metode de testare, măsurare și calcul
(1) În scopul conformității și al verificării conformității cu cerințele în materie de proiectare ecologică, testele, măsurătorile și calculele se efectuează utilizând standarde armonizate sau alte metode fiabile, exacte și reproductibile, care iau în considerare metodele de ultimă generație general recunoscute. Metodele respective îndeplinesc cerințele privind metodele de testare, măsurare și calcul stabilite în actele normative relevante aprobate în temeiul art. 11.
(2) Atunci când stabilește cerințele pentru utilizarea instrumentelor digitale în temeiul art. 11 alineatul (10) litera (c) al treilea paragraf, Guvernul ia în considerare următoarele criterii:
a) necesitatea de a asigura aplicarea armonizată a metodelor de calcul; și
b) necesitatea de a reduce la minimum sarcina administrativă impusă operatorilor economici.
(3) Instrumentele digitale trebuie să fie accesibile în mod liber operatorilor economici.
Articolul 44. Prevenirea eludării și a înrăutățirii performanței
(1) Operatorii economici nu se angajează în niciun comportament care subminează conformitatea produselor cu prezenta lege, indiferent dacă comportamentul respectiv este de natură contractuală, comercială, tehnică sau de altă natură.
(2) Produsele care intră în domeniul de aplicare al unui act normativ aprobat în temeiul art. 11 nu se introduc pe piață sau nu se pun în funcțiune dacă sunt proiectate să își modifice comportamentul sau proprietățile atunci când sunt testate pentru a obține un rezultat mai favorabil pentru oricare dintre parametrii produsului reglementați în actele normative aplicabile aprobate în temeiul art. 11. 
(3) În sensul alin (2), produsele proiectate astfel încât să poată detecta faptul că sunt testate și care își modifică automat performanța ca răspuns la aceasta și produsele preconfigurate pentru a-și modifica performanța în momentul testării sunt considerate a fi produse proiectate să își modifice comportamentul sau proprietățile atunci când sunt testate.
(4) Operatorii economici care introduc pe piață sau pun în funcțiune un produs care face obiectul unui act normativ aprobat în temeiul art. 11 nu prevăd instrucțiuni specifice testării care modifică comportamentul sau proprietățile produsului pentru a obține un rezultat mai favorabil pentru oricare dintre parametrii produsului reglementați în actele normative aplicabile aprobate în temeiul art. 11. În sensul prezentului alineat, instrucțiunile care conduc la o modificare manuală a produsului, înainte de un test, care modifică performanța produsului sunt considerate a fi instrucțiuni specifice testelor care modifică comportamentul sau proprietățile produsului.
(5) Produsele care intră în domeniul de aplicare al unui act normativ aprobat în temeiul art. 11 nu se introduc pe piață sau nu se pun în funcțiune dacă sunt proiectate să își modifice comportamentul sau proprietățile într-o perioadă scurtă după ce produsul a fost pus în funcțiune, ceea ce duce la o înrăutățire a performanței lor în ceea ce privește oricare dintre parametrii produsului, reglementați în actele normative aplicabile aprobate în temeiul art. 11, sau performanța lor funcțională din perspectiva utilizatorului.
(6) Actualizările de software sau firmware nu pot conduce la înrăutățirea performanței produsului dincolo de marjele acceptabile specificate în actele normative aplicabile aprobate în temeiul art. 11 în ceea ce privește niciunul dintre parametrii produsului reglementați în actele normative respective sau performanța funcțională din perspectiva utilizatorului atunci când este măsurată cu ajutorul metodei de testare utilizate pentru evaluarea conformității, cu excepția cazului în care clientul își dă consimțământul explicit înainte de actualizare la o astfel de înrăutățire a performanței. Nu trebuie să aibă loc nicio modificare ca urmare a respingerii actualizării. 
(7) Actualizările de software sau firmware nu pot în niciun caz să conducă la înrăutățirea performanței menționate la alineatul (6) astfel încât produsul să devină neconform cu cerințele prevăzute în actele normative aprobate în temeiul art. 11 aplicabile în momentul introducerii pe piață sau al punerii în funcțiune a produsului.

Articolul 45. Prezumția de conformitate
(1) Metodele de testare, de măsurare sau de calcul menționate la art. 43 care sunt în conformitate cu standardele moldovenești care adoptă standarde armonizate sau cu părți ale acestora, ale căror referințe au fost publicate în Jurnalul Oficial al Uniunii Europene , sunt considerate a fi în conformitate cu cerințele prevăzute la articolul respectiv și cu cerințele privind testarea, măsurarea și calculul prevăzute în actele normative aprobate în temeiul art. 11, în măsura în care cerințele respective fac obiectul unor astfel de standarde armonizate sau al unor părți ale acestora.
(2) Pașapoartele digitale ale produselor care sunt în conformitate cu standardele armonizate sau cu părți ale acestora, ale căror referințe au fost publicate în Monitorul Oficial al Republicii Moldova, sunt considerate a fi în conformitate cu cerințele prevăzute la articolele 17 și 18, în măsura în care cerințele respective fac obiectul unor astfel de standarde armonizate sau al unor părți ale acestora.
(3) Produsele care sunt în conformitate cu standardele moldovenești care adoptă standarde europene armonizate sau cu părți ale acestora, ale căror referințe au fost publicate în Jurnalul Oficial al Uniunii Europene și care sunt incluse în lista aprobată și publicată potrivit legislației naționale, sunt considerate a fi în conformitate cu cerințele în materie de proiectare ecologică prevăzute în actele normative aprobate în temeiul art. 11, în măsura în care cerințele respective fac obiectul unor astfel de standarde armonizate sau al unor părți ale acestora.
(4) Produsele care fac obiectul unui act normativ aprobat în temeiul art. 11, cărora li s-a acordat eticheta ecologică în temeiul Regulamentului privind etichetarea ecologică aprobat prin Hotărârea Guvernului nr. 204/2023  sunt considerate a fi conforme cu cerințele în materie de proiectare ecologică stabilite în actul normativ respectiv, în măsura în care cerințele respective sunt reglementate de criteriile de acordare a etichetei ecologice stabilite în capitolul V din Regulamentul respectiv.
Articolul 46. Evaluarea conformității 
(1) Atunci când precizează procedura de evaluare a conformității aplicabilă în temeiul art. 11 alineatul (7), Guvernul ia în considerare următoarele criterii:
a) dacă modulul în cauză este adecvat tipului de produs și cerințelor relevante în materie de proiectare ecologică și proporțional cu interesul public urmărit;
b) natura riscurilor pe care le presupune acel produs și măsura în care evaluarea conformității corespunde naturii și nivelului riscurilor respective; și
c) atunci când implicarea terților este obligatorie, necesitatea ca producătorul să poată alege între modulele de asigurare a calității și modulele de certificare a produsului enumerate în art. 18 alin.(2) lit. d)-p) din Legea 
nr. 235/2011 privind activitățile de acreditare și de evaluare a conformității.
(2) Înregistrările și corespondența referitoare la procedurile de evaluare a conformității se redactează în limba română sau într-o altă limbă acceptată de organismul de evaluare a conformității implicat într-o procedură de evaluare a conformității menționată la alineatul (1).
Articolul 47. Declarația de conformitate UE
(1) Declarația de conformitate UE precizează că a fost demonstrată îndeplinirea cerințelor în materie de proiectare ecologică specificate în actele normative aplicabile aprobate în temeiul art. 11 sau că se aplică o prezumție de conformitate în conformitate cu art. 45.
(2) Declarația de conformitate UE se structurează după modelul prevăzut în anexa nr. 5 și conține elementele specificate în procedura aplicabilă de evaluare a conformității și o trimitere la actele normative aplicabile aprobate în temeiul art. 11. Aceasta se actualizează în permanență și se traduce în limba română.
(3) În cazul în care un produs care face obiectul unui act normativ aprobat în temeiul art. 11 face obiectul mai multor acte normative prin care se solicită o declarație de conformitate UE, se întocmește o singură declarație de conformitate UE în temeiul tuturor acestor acte normative. 
(4) Declarația menționată la alin (3) precizează actele normative în cauză și referințele de publicare ale acestora. Aceasta poate fi un dosar care să cuprindă declarațiile de conformitate UE individuale relevante.
(5) Prin redactarea declarației de conformitate UE, producătorul își asumă responsabilitatea pentru conformitatea produsului.
Articolul 48. Principii generale ale marcajului CE
Marcajul CE face obiectul principiilor generale prevăzute la art. 231 din Legea nr.235/2011 privind activitățile de acreditare şi de evaluare a conformității.
Articolul 49. Reguli și condiții privind aplicarea marcajului CE
(1) Marcajul CE se aplică în mod vizibil, lizibil și indelebil pe produs. Dacă acest lucru nu este posibil sau nu se justifică dată fiind natura produsului, marcajul se aplică pe ambalaj și pe documentele însoțitoare.
(2) Marcajul CE se aplică înainte ca produsul să fie introdus pe piață sau pus în funcțiune.
(3) Pentru un produs la a cărui fază de control al producției participă un organism notificat, marcajul CE este urmat de numărul de identificare al organismului notificat respectiv. Numărul de identificare al organismului notificat se aplică chiar de către organismul notificat sau, la instrucțiunile acestuia, de către producător sau de către reprezentantul său autorizat.
(4) Marcajul CE și, după caz, numărul de identificare al organismului notificat pot fi urmate de o pictogramă sau de un alt marcaj care indică un risc special sau o utilizare specială.
Articolul 50. Norme specifice privind marcajele
(1) În ceea ce privește produsele care nu se încadrează în domeniile reglementate conform anexei nr. 3 din Legea nr. 235/2011 privind activitățile de acreditare şi de evaluare a conformității și respectiv nu fac obiectul cerinței de a aplica marcajul CE înainte de a fi introduse pe piață sau puse în funcțiune, atunci când specifică norme privind marcajul care indică conformitatea cu cerințele în materie de proiectare ecologică aplicabile în temeiul art. 11 alineatul (10) litera d), Guvernul ia în considerare următoarele criterii:
a) necesitatea de a reduce la minimum sarcina administrativă pentru operatorii economici;
b) necesitatea de a se asigura că există coerență în raport cu alte marcaje aplicabile unui anumit produs; 
c) necesitatea de a preveni confuzia cu privire la semnificația marcajelor în temeiul altor acte legislative ale Republicii Moldova.

CAPITOLUL X
NOTIFICAREA ORGANISMELOR DE EVALUARE A CONFORMITĂȚII
Articolul 51. Notificare
În cazul în care în actele normative aprobate în temeiul articolului 11 sunt prevăzute sarcini de evaluare a conformității a unui anumit produs cu implicarea obligatorie a unui organism de evaluare a conformității de terță parte, autoritatea de reglementare, în baza prevederilor art. 141 alin. (121) din Legea 
nr. 235/2011 privind activităţile de acreditare şi de evaluare a conformităţii, notifică Comisiei Europene organismele recunoscute. 
Articolul 52. Autoritățile  de reglementare 
(1) Autoritățile de reglementare reprezintă autoritățile administrației publice centrale de specialitate responsabile de domeniile în care se aplică cerințele prevăzute de prezenta lege și de actele normative adoptate în temeiul acesteia.
(2) Autoritățile de reglementare competente pentru categoriile de produse reglementate se determină potrivit domeniilor de competență stabilite de legislație.
[bookmark: _Hlk212209497](3) Recunoașterea în vederea notificării, notificarea și monitorizarea organismelor de evaluare a conformității, se efectuează de autoritatea de reglementare competentă, în conformitate cu Legea nr. 235/2011 privind activităţile de acreditare şi de evaluare a conformităţii și cu cerințele prevăzute de prezenta lege.
Articolul 53. Obligația de informare a autorității de reglementare
Autoritățile de reglementare informează Comisia Europeană în legătură cu procedurile de evaluare și notificare a organismelor de evaluare a conformității și de monitorizare a organismelor notificate și în legătură cu orice modificare a acestora.
Articolul 54. Cerințe referitoare la organismele notificate
(1) În scopul notificării, un organism de evaluare a conformității îndeplinește cerințele prevăzute la alineatele (2)-(18).
(2) Organismul de evaluare a conformității este constituit în temeiul dreptului intern al Republicii Moldova și are personalitate juridică.
(3) Organismul de evaluare a conformității este un organism terț, independent de organizația sau de produsul pe care îl evaluează. Acesta nu are nicio legătură de afaceri cu organizațiile care au un interes în ceea ce privește produsele pe care le evaluează, în special cu producătorii, cu partenerii lor comerciali și cu investitorii lor acționari. Aceasta nu exclude desfășurarea de către organismul de evaluare a conformității a unor activități de evaluare a conformității pentru producătorii concurenți.
(4) Organismul de evaluare a conformității, personalul de conducere și personalul responsabil cu îndeplinirea atribuțiilor de evaluare a conformității nu trebuie să acționeze ca proiectant, producător, furnizor, importator, distribuitor, instalator, cumpărător, proprietar, utilizator sau operator de întreținere al produselor pe care le evaluează sau ca reprezentant al vreuneia dintre aceste părți. Acest lucru nu împiedică utilizarea produselor evaluate care sunt necesare pentru operațiunile organismului de evaluare a conformității sau utilizarea acestor produse în scopuri personale.
(5) Un organism de evaluare a conformității, personalul de conducere de nivel superior al acestuia și personalul responsabil cu îndeplinirea atribuțiilor de evaluare a conformității nu pot fi direct implicați în proiectarea, fabricarea sau construirea ori comercializarea, instalarea, utilizarea sau întreținerea produselor respective sau să reprezinte părțile angajate în aceste activități. Aceștia nu se implică în activități care le-ar putea afecta imparțialitatea sau integritatea în ceea ce privește activitățile de evaluare a conformității pentru care sunt notificați. Aceste dispoziții se aplică în special serviciilor de consultanță.
(6) Organismele de evaluare a conformității se asigură că activitățile societății-mamă și ale societății-soră, ale filialelor sau ale subcontractanților lor nu afectează confidențialitatea, obiectivitatea sau imparțialitatea activităților lor de evaluare a conformității.
(7) Organismul de evaluare a conformității nu deleagă unui subcontractant sau unei filiale stabilirea și supravegherea procedurilor interne, a politicilor generale, a codurilor de conduită sau a altor norme interne, alocarea personalului său pentru sarcini specifice sau deciziile de evaluare a conformității.
(8) Organismele de evaluare a conformității și personalul acestora desfășoară activitățile de evaluare a conformității la cel mai înalt grad de integritate profesională și pe baza competenței tehnice indispensabile în domeniul specific. De asemenea, aceștia sunt independenți față de toate presiunile și stimulentele, în special de natură financiară, care le-ar putea influența deciziile sau rezultatele activităților de evaluare a conformității, în special în ceea ce privește persoanele sau grupele de persoane care au un interes legat de rezultatele activităților respective.
(9) Organismul de evaluare a conformității este capabil să îndeplinească toate atribuțiile de evaluare a conformității care îi sunt atribuite prin actul normativ relevant aprobat în temeiul art. 11 și în legătură cu care a fost notificat, indiferent dacă acele atribuții sunt îndeplinite chiar de către organismul de evaluare a conformității sau în numele și sub responsabilitatea acestuia.
(10) De fiecare dată și pentru fiecare procedură de evaluare a conformității și pentru fiecare tip sau categorie de produse pentru care a fost notificat, organismul de evaluare a conformității are la dispoziție:
a) personalul necesar având cunoștințe tehnice și experiență suficientă și corespunzătoare pentru a efectua sarcinile de evaluare a conformității;
b) descrierile necesare ale procedurilor în conformitate cu care se realizează evaluarea conformității, asigurând transparența acestor proceduri și capacitatea de a le reproduce, inclusiv o descriere a modului în care personalul relevant, statutul și sarcinile acestuia corespund cu sarcinile de evaluare a conformității în legătură cu care organismul intenționează să fie notificat;
c) politici și proceduri adecvate pentru a face distincție între sarcinile îndeplinite în calitate de organism notificat și celelalte activități ale sale;
d) procedurile necesare pentru a-și desfășura activitatea ținând seama în mod corespunzător de dimensiunea unei întreprinderi, de domeniul de activitate și de structura acesteia, de gradul de complexitate al tehnologiei utilizate pentru produse, precum și de caracterul de serie sau de masă al procesului de producție.
(11) Organismul de evaluare a conformității dispune de mijloacele necesare pentru a îndeplini sarcinile tehnice și administrative legate de activitățile de evaluare a conformității în mod corespunzător și are acces la toate echipamentele sau instalațiile necesare.
(12) Personalul responsabil de îndeplinirea activităților de evaluare a conformității trebuie să dispună de următoarele:
a) o pregătire tehnică și profesională solidă care acoperă toate activitățile de evaluare a conformității pentru care organismul de evaluare a conformității a fost notificat;
b) cunoștințe satisfăcătoare privind cerințele evaluărilor pe care le efectuează și autoritatea adecvată pentru efectuarea acestor evaluări, inclusiv cunoștințe și o înțelegere corespunzătoare a legislației relevante, a cerințelor de testare, de măsurare și de calcul, a standardelor armonizate sau a specificațiilor comune aplicabile, precum și a dispozițiilor relevante din prezenta lege și din actele normative aprobate în temeiul art. 11;
c) capacitatea de a întocmi certificate, procese-verbale și rapoarte pentru a demonstra că evaluările au fost efectuate.
(13) Personalul responsabil cu luarea deciziilor de evaluare:
a) este angajat de organismul de evaluare a conformității în conformitate cu drepturile de care dispun;
b) nu are niciun potențial conflict de interese;
c) are competența de a verifica evaluările efectuate de alți membri ai personalului, de experți externi sau de subcontractanți;
d) este suficient de numeros pentru a asigura continuitatea activității și o abordare coerentă a evaluărilor conformității;
(14) Imparțialitatea organismelor de evaluare a conformității și a personalului de conducere de nivel superior și a personalului de evaluare al acestora este garantată. 
(15) Remunerația personalului de conducere de nivel superior și a personalului de evaluare ale unui organism de evaluare a conformității nu depinde de numărul de evaluări realizate sau de rezultatele acestora.
(16) Organismele de evaluare a conformității încheie o asigurare de răspundere cu excepția cazului în care, în condițiile prevăzute de legislație, răspunderea nu este asumată de stat  sau statul este direct responsabil pentru evaluarea conformității.
(17) Personalul organismului de evaluare a conformității păstrează secretul profesional referitor la toate informațiile obținute în îndeplinirea sarcinilor de evaluare a conformității în temeiul actelor normative relevante aprobate în temeiul art. 11, excepție făcând relația cu autoritatea de reglementare și alte autorități naționale în care își desfășoară activitățile. Drepturile de autor sunt protejate.
(18) Organismele de evaluare a conformității participă la activitățile de standardizare relevante sau se asigură că personalul lor de evaluare este informat cu privire la aceste activități și țin seama de orientările și recomandările relevante emise de comitetele tehnice competente ale organismelor europene de standardizare.
Articolul 55. Prezumția de conformitate a organismelor de evaluare a conformității
În cazul în care un organism de evaluare a conformității își demonstrează conformitatea cu criteriile prevăzute în standardele armonizate relevante sau în părți din acestea, ale căror referințe au fost publicate în Monitorul oficial al Republicii Moldova, se consideră că acesta este în conformitate cu cerințele prevăzute la art. 54, în măsura în care standardele armonizate aplicabile acoperă aceste cerințe.
Articolul 56. Filialele organismelor notificate și subcontractarea de către organismele notificate
(1) În cazul în care un organism notificat subcontractează anumite sarcini legate de evaluarea conformității sau recurge la o filială, acesta se asigură că subcontractantul sau filiala îndeplinește cerințele prevăzute la art. 54 și informează autoritatea de reglementare în acest sens.
(2) Organismele notificate preiau întreaga responsabilitate pentru sarcinile îndeplinite de subcontractanți sau filiale, oriunde ar fi acestea stabilite.
(3) Activitățile pot fi subcontractate sau realizate de o filială numai cu acordul clientului.
(4) Organismele notificate pun la dispoziția autorității de reglementare documentele relevante privind evaluarea și monitorizarea calificărilor subcontractantului sau ale filialei și privind activitatea desfășurată de aceștia în temeiul actelor normative relevante aprobate în temeiul art. 11.
Articolul 57. Cererea de notificare
(1) Un organism de evaluare a conformității depune o cerere de notificare către autoritatea de reglementare.
(2) Cererea respectivă este însoțită de o descriere a activităților de evaluare a conformității, a modulului sau modulelor de evaluare a conformității și a produsului sau produselor pentru care organismul se consideră a fi competent, precum și de un certificat de acreditare, în cazul în care un astfel de certificat există, emis de Centrul Național de Acreditare din Republica Moldova (MOLDAC), care să ateste că organismul de evaluare a conformității îndeplinește cerințele prevăzute la art. 54. 
(3) Certificatul de acreditare se referă numai la organismul juridic precis care solicită notificarea și se bazează, în plus față de standardele armonizate relevante, pe cerințele specifice și pe sarcinile de evaluare a conformității prevăzute în actul normativ relevant aprobat în temeiul art. 11.
(4) În cazul în care organismul de evaluare a conformității vizat nu poate prezenta un certificat de acreditare, acesta prezintă autorității de reglementare toate documentele justificative necesare pentru verificarea, recunoașterea și monitorizarea periodică a conformității sale cu cerințele prevăzute la art. 54.
Articolul 58. Procedura de notificare
(1) Autoritatea de reglementare poate notifica numai organismele de evaluare a conformității care îndeplinesc cerințele prevăzute la art. 54.
(2) Autoritatea de reglementare recunoaşte şi, ulterior, notifică organismele de evaluare a conformității în conformitate cu prevederile art. 141 alin.(3) și alin. (4) din Legea nr. 235/2011 privind activitățile de acreditare și de evaluare a conformității.
[bookmark: _Hlk212206491](3) Autoritatea de reglementare înștiințează Comisia Europeană și celelalte state membre ale Uniunii Europene prin intermediul sistemului informațional național de informare și comunicare pentru supravegherea pieței menționat la 
art. 23 din Legea 162/2023 privind supravegherea pieței și conformitatea produselor.
(4) Notificarea include detalii complete ale activităților de evaluare a conformității, ale modulului sau modulelor de evaluare a conformității și ale produsului sau produselor în cauză și atestarea competenței necesare.
(5) În cazul în care notificarea nu se bazează pe un certificat de acreditare menționat la art. 57 alineatul (2), autoritatea de reglementare prezintă Comisiei Europene și celorlalte state membre ale Uniunii Europene documentele justificative care atestă competența organismului de evaluare a conformității și măsurile adoptate pentru a se asigura că organismul respectiv va fi monitorizat periodic și că va îndeplini în continuare cerințele prevăzute la art. 54.
(6) Organismul de evaluare a conformității în cauză poate îndeplini activitățile unui organism notificat numai dacă Comisia Europeană sau celelalte state membre ale Uniunii Europene nu ridică obiecții în termen de două săptămâni de la notificare, în cazul în care se utilizează un certificat de acreditare, respectiv în termen de două luni de la notificare, în cazul în care nu se utilizează acreditarea. Numai un astfel de organism este considerat organism notificat în sensul prezentei legi.
(7) Notificarea devine valabilă în ziua următoare datei la care organismul este inclus de către Comisia Europeană pe lista organismelor notificate în temeiul prezentei legi. Organismul în cauză poate efectua activitățile unui organism notificat numai după ce notificarea a devenit valabilă.
(8) Autoritatea de reglementare informează Comisia Europeană și celelalte state membre ale Uniunii Europene cu privire la orice modificare relevantă ulterioară adusă notificării.
Articolul 59. Modificări ale notificărilor
(1) În cazul în care autoritatea de reglementare a constatat sau a fost informată că un organism notificat nu mai satisface cerințele prevăzute la art. 54 sau că acesta nu își îndeplinește obligațiile, autoritatea de reglementare restricționează, suspendă sau retrage notificarea după caz, în funcție de gravitatea încălcării cerințelor sau a neîndeplinirii obligațiilor. Aceasta informează de îndată Comisia Europeană și celelalte state membre ale Uniunii Europene în consecință.
(2) În caz de restrângere, suspendare sau retragere a unei notificări sau în cazul în care organismul notificat și-a încetat activitatea, autoritatea de reglementare ia măsurile adecvate pentru a se asigura că dosarele organismului respectiv sunt prelucrate de un alt organism notificat sau sunt puse la dispoziția autorității de supraveghere a pieței, la cererea acesteia. În cazul transferului dosarelor către un alt organism notificat, autoritatea de reglementare ține cont de domeniul notificării, competența tehnică și capacitatea acestuia de a asigura continuitatea activităților de evaluare a conformității.
Articolul 60. Obligații operaționale pentru organismele notificate
(1) Organismele notificate efectuează evaluări ale conformității în concordanță cu procedurile de evaluare a conformității prevăzute în actele normative aprobate în temeiul art. 11.
(2) Evaluările conformității sunt realizate în mod proporțional, evitând sarcinile inutile pentru operatorii economici. Organismele notificate își desfășoară activitatea ținând seama în mod corespunzător de dimensiunea unei întreprinderi, de domeniul de activitate și structura acesteia, de gradul de complexitate a tehnologiei produsului în cauză, precum și de caracterul de serie sau de masă al procesului de producție. Procedând astfel, organismele în cauză respectă totuși gradul de precizie și nivelul de protecție necesare pentru conformitatea produsului cu cerințele relevante.
(3) În cazul în care un organism notificat constată că un producător nu îndeplinește cerințele relevante sau standardele armonizate, specificațiile comune sau alte specificații tehnice corespunzătoare, acesta solicită producătorului să ia măsurile corective corespunzătoare în vederea unei ultime evaluări a conformității, cu excepția cazului în care deficiențele nu pot fi remediate, caz în care nu emite un certificat sau o decizie de aprobare.
(4) În cazul în care, pe parcursul monitorizării conformității, după ce se emite certificatul în conformitate cu procedurile de evaluare a conformității prevăzute într-un act normativ aprobat în temeiul art. 11 sau după decizia de aprobare, un organism notificat constată că un produs sau producătorul nu corespunde sau nu mai corespunde cerințelor, acesta solicită producătorului să ia măsurile corective corespunzătoare și, dacă este cazul, suspendă sau retrage certificatul sau decizia de aprobare.
(5) În cazul în care nu se iau măsuri corective sau acestea nu au efectul necesar, organismul notificat restricționează, suspendă sau retrage orice certificat sau decizie de aprobare, după caz.
Articolul 61. Obligația de informare care revine organismelor notificate
(1) Organismele notificate informează autoritatea de reglementare în legătură cu:
a) orice refuz, restricție, suspendare sau retragere a certificatelor;
b) circumstanțele care afectează domeniul de aplicare și condițiile notificării;
c) orice cerere de informare cu privire la activitățile de evaluare a conformității, primită de la autoritățile de supraveghere a pieței;
d) la cerere, activitățile de evaluare a conformității realizate în limita domeniului notificării și orice altă activitate realizată, inclusiv activități transfrontaliere și subcontractări.
(2) Organismele notificate furnizează celorlalte organisme notificate în temeiul prezentei legi, care desfășoară activități similare de evaluare a conformității ce vizează aceeași grupă de produse, informații relevante privind aspecte legate de rezultate negative și, la cerere, pozitive ale evaluării conformității.
(3) În cazul în care autoritatea de supraveghere a pieței transmite unui organism notificat stabilit pe teritoriul unui stat membru a Uniunii Europene o cerere referitoare la o evaluare a conformității efectuate de către organismul notificat respectiv, aceasta trimite o copie a cererii respective autorității de notificare stabilită pe teritoriul statului respectiv. În cazul în care o astfel de cerere este primită de organismul notificat stabilit pe teritoriul Republicii Moldova, acesta răspunde la cererea respectivă fără întârziere, într-un termen de maximum 15 zile, iarautoritatea de reglementare se asigură că astfel de cereri sunt soluționate de organismul notificat.
(4) În cazul în care organismele notificate dețin sau primesc dovezi cu privire la următoarele, acestea alertează și fac schimb de astfel de dovezi cu autoritatea relevantă de supraveghere a pieței sau cu autoritatea de reglementare, după caz:
a) că un alt organism notificat nu respectă cerințele prevăzute la art. 54 sau obligațiile care îi revin;
b) că un produs introdus pe piață nu respectă cerințele în materie de proiectare ecologică stabilite în actele normative aplicabile aprobate în temeiul art. 11; sau
c) că un produs introdus pe piață poate cauza un risc grav din cauza stării sale fizice.
Articolul 62. Schimbul de experiență
Autoritățile de reglementare organizează schimbul de experiență cu autoritățile statelor membre ale Uniunii Europene responsabile de politica privind notificarea.
Articolul 63. Coordonarea organismelor notificate
(1) Autoritățile de reglementare se asigură că există o coordonare și o cooperare adecvată între organismele notificate în temeiul prezentei legi și că acestea funcționează în mod corespunzător sub forma unui grup sau a unor grupuri de organisme notificate, după caz, inclusiv grupuri de organisme notificate în temeiul aceluiași act normativ aprobat în temeiul art. 11 sau în legătură cu sarcini similare de evaluare a conformității. Organismele notificate participă la activitatea oricărui grup relevant, în mod direct sau prin intermediul unor reprezentanți desemnați.
(2) Organismele notificate aplică ca orientare generală orice document relevant elaborat ca rezultat al activității grupurilor menționate la alineatul (1).
(3) Coordonarea și cooperarea în cadrul grupurilor menționate la alineatul (1) de la prezentul articol vizează asigurarea aplicării armonizate a prezentei legi și a actelor normative aprobate în temeiul art. 11. În acest sens, grupurile respective țin seama de orientările și recomandările relevante publicate de comitetele tehnice competente ale organismelor europene de standardizare.

CAPITOLUL XI
STIMULENTE
Articolul 64. Stimulente din partea Guvernului
(1) Dacă Guvernul decide să ofere stimulente pentru produsele care fac obiectul unui act normativ aprobat în temeiul art. 11, stimulentele respective vizează cele mai înalte două clase de performanță care sunt populate la nivelul Uniunii Europene sau, după caz, produsele cu eticheta ecologică.
(2) Prin derogare de la alineatul (1), dacă Guvernul oferă stimulente pentru produse cu impact energetic sau pneuri care intră sub incidența unui act normativ aprobat în temeiul art. 11, precum și sub incidența cerințelor de etichetare privind eficiența energetică sau a consumului de combustibil, în cazul produselor cu impact energetic acestea se aplică pentru cele mai des utilizate două clase de eficiență energetică sau alte clase mai înalte prevăzute în actul normativ respectiv, în limita mijloacelor financiare disponibile. 
Articolul 65. Achizițiile publice/sectoriale verzi
(1) Autoritățile contractante și entitățile contractante, în conformitate cu Legea nr. 325/2025 privind achizițiile publice și Legea nr. 74/2020 privind achizițiile în sectoarele energeticii, apei, transporturilor și serviciilor poștale, atribuie contracte de achiziții publice care respectă cerințele minime stabilite în temeiul alineatului (2) pentru a achiziționa produse care fac obiectul unor acte normative aprobate în temeiul art. 11 sau pentru lucrări sau servicii, în cazul în care produsele respective se folosesc în activități care constituie obiectul contractelor respective (denumite în continuare „cerințe minime”).
(2) Cerințele minime se stabilesc după caz, pentru a stimula cererea și oferta de produse sustenabile ecologic care fac obiectul actelor normative aprobate în temeiul art. 11, ținând seama de valoarea și volumul contractelor de achiziții publice atribuite pentru grupele de produse relevante și de cât de fezabil economic este pentru autoritățile contractante și entitățile contractante să cumpere produse mai sustenabile ecologic fără a suporta costuri disproporționate.
(3) Guvernul aprobă criteriile de atribuire și condițiile speciale de executare a contractului aplicabile achizițiilor publice/sectoriale verzi, prin actele normative de implementare a Legii nr. 325/2025 privind achizițiile publice și a Legii 
nr. 74/2020 privind achizițiile în sectoarele energeticii, apei, transporturilor și serviciilor poștale.
(4) Specificațiile tehnice minime aferente grupelor de produse pentru care se stabilesc cerințe de achiziții publice/sectoriale verzi se elaborează și se aprobă de organul central de specialitate care asigură realizarea politicii guvernamentale în domeniul de activitate corespunzător grupei de produse respective, în temeiul actelor normative aprobate potrivit art. 11.
(5) Cerințele minime se stabilesc în raport cu aspecte referitoare la produs abordate în actul normativ aprobat în temeiul art. 11 aplicabil grupelor de produse în cauză, în funcție de relevanța lor pentru respectivele grupe de produse. Acestea se bazează pe cele mai înalte două clase de performanță, pe cele mai mari punctaje sau, dacă acestea nu sunt disponibile, pe cele mai bune niveluri de performanță posibile, potrivit actului normativ aprobat în temeiul art. 11 aplicabil grupelor de produse în cauză.
(6) Pentru grupele de produse pentru care sunt stabilite cerințe de achiziții publice/sectoriale verzi, criteriile de atribuire privind performanța de mediu și sustenabilitatea produselor se aplică cu o pondere care să asigure influențarea efectivă a rezultatului procedurii de achiziție, în limitele și în condițiile stabilite prin actele normative aprobate de Guvern. 
(7) Guvernul stabilește modalitatea de calcul și monitorizare a obiectivelor naționale privind ponderea achizițiilor publice de produse sustenabile din punct de vedere al mediului, categoriile de produse vizate, modalitatea de raportare și calendarul de implementare graduală a acestor obiective, ținând seama de disponibilitatea produselor pe piață, impactul bugetar, capacitatea autorităților și entităților contractante și funcționalitățile sistemului electronic de achiziții publice.



CAPITOLUL XII
SUPRAVEGHEREA PIEȚEI
Articolul 66. Activități planificate de supraveghere a pieței
(1) Programul național de supraveghere a pieței menționat la art. 20 din Legea 162/2023 privind supravegherea pieței și conformitatea produselor, cuprinde inclusiv o secțiune privind activitățile de supraveghere a pieței planificate pentru a se asigura că se efectuează controale corespunzătoare, inclusiv, după caz, controale fizice și de laborator, la o scară adecvată în raport cu prezenta lege și cu actele normative aprobate în temeiul art. 11.
(2) Secțiunea menționată la alineatul (1) include cel puțin:
a) produsele sau cerințele identificate ca priorități pentru supravegherea pieței, ținând seama de prioritățile identificate în cadrul rețelei Uniunii Europene pentru conformitatea produselor prin participarea în cadrul reuniunilor grupurilor de cooperare administrativă (ADCO), constatările din raportul anual privind punerea în aplicare a programului național de supraveghere a pieței și rapoartele de evaluare elaborate conform prevederilor art. 11 alin.(3) lit. d) și lit. e) din Legea 162/2023 privind supravegherea pieței și conformitatea produselor precum și de raportul elaborat în temeiul art. 67 alineatul (2);
b)  activitățile de supraveghere a pieței planificate pentru a reduce sau a pune capăt neconformității pentru produsele sau cerințele identificate ca priorități, inclusiv natura controalelor care trebuie efectuate în cadrul Programului național de supraveghere a pieței.
(3) Prioritățile pentru supravegherea pieței menționate la alineatul (2) litera a) sunt identificate pe baza unor criterii obiective, inclusiv:
a) nivelurile de neconformitate observate pe piața care intră în sfera de competență a autorității de supraveghere a pieței;
b) impactul neconformității asupra mediului;
c) dacă este disponibil, numărul de plângeri primite de la utilizatori finali sau organizații de consumatori sau alte informații primite de la operatorii economici sau din mass-media;
d) numărul de produse relevante puse la dispoziție pe piața care intră în sfera de competență a autorității de supraveghere a pieței; și
e) numărul de operatori economici relevanți activi pe piața care intră în sfera de competență a autorității de supraveghere a pieței.
(4) Pentru categoriile de produse identificate ca prezentând un risc ridicat de neconformitate, controalele menționate la alineatul (1) cuprind, în funcție de situație, controale fizice și de laborator bazate pe eșantioane reprezentative.
(5) Autoritățile de supraveghere a pieței au dreptul de a recupera de la operatorul economic responsabil costurile aferente inspecției documentelor și testării fizice a produselor în caz de neconformitate cu actele normative aprobate în temeiul art. 11.
Articolul 67. Raportare și analiză comparativă
(1) Autoritățile de supraveghere a pieței introduc în sistemul informațional național de informare și comunicare menționat la art. 23 din Legea 162/2023 privind supravegherea pieței și conformitatea produselor informații privind natura și gravitatea oricărei sancțiuni impuse în legătură cu nerespectarea prezentei legi.
(2) La expirarea a 48 luni de la data intrării în vigoare a prezentei legi, Ministerul Dezvoltării Economice și Digitalizării, întocmește un raport, pe baza informațiilor introduse de autoritățile de supraveghere a pieței în sistemul informațional național de informare și comunicare menționat la art. 23 din Legea 162/2023 privind supravegherea pieței și conformitatea produselor. Raportul respectiv cuprinde:
a) informații privind natura și numărul controalelor efectuate de autoritățile de supraveghere a pieței în cei patru ani calendaristici precedenți în temeiul art. 23 alin. (5) și (6) din Legea 162/2023 privind supravegherea pieței și conformitatea produselor;
b) informații privind nivelurile de neconformitate identificate și natura și gravitatea sancțiunilor impuse în cei patru ani calendaristici precedenți în raport cu produsele care fac obiectul actelor normative aprobate în temeiul art.11;
c) o comparație între informațiile menționate la literele a) și b) de la prezentul alineat cu activitățile planificate în contextul secțiunii privind activitățile de supraveghere a pieței elaborată în temeiul art. 66 alineatul (1);
d) criterii de referință orientative pentru autoritățile de supraveghere a pieței în ceea ce privește frecvența controalelor, precum și natura și gravitatea sancțiunilor impuse;
e) lista produselor și cerințelor prioritare pentru autoritățile de supraveghere a pieței.
(3) Ministerul Dezvoltării Economice și Digitalizării publică raportul menționat la alineatul (2) în sistemul informațional național de informare și comunicare menționat la art. 23 din Legea 162/2023 privind supravegherea pieței și conformitatea produselor și îl pune la dispoziția publicului. 
(4) Autoritățile de supraveghere a pieții înregistrează controalele efectuate în Registrul de stat al controalelor, în conformitate cu prevederile Legii 
nr. 131/2012 privind controlul de stat.
Articolul 68. Coordonarea și sprijinirea supravegherii pieței
(1) În sensul prezentei legi, autoritățile de supraveghere a pieței cooperează în cadrul rețelei Uniunii Europene pentru conformitatea produselor și participă în cadrul grupurilor de cooperare administrativă (ADCO).
(2) În contextul îndeplinirii atribuțiilor prevăzute la art. 31 din Legea 162/2023 privind supravegherea pieței și conformitatea produselor, autoritățile de supraveghere a pieței sprijină punerea în aplicare a secțiunii despre activitățile de supraveghere a pieței elaborată în temeiul art. 66 alin. (2) și identifică:
a) prioritățile comune pentru supravegherea pieței, astfel cum se menționează la art. 66 alin. (2) litera a), pe baza unor criterii obiective, astfel cum se menționează la art. 66 alin. (3);
b) cerințele prevăzute în actele normative aprobate în temeiul art. 11 care sunt aplicate sau interpretate diferit și care ar trebui să fie priorități pentru organizarea de programe de formare comune.
Articolul 69. Despăgubiri pentru consumatori
(1) Dacă un produs nu este conform cu cerințele de proiectare ecologică stabilite în actele normative aprobate în temeiul art. 11, următorii operatori economici poartă răspunderea legală pentru daunele suferite de consumator:
a) producătorul; sau
b) dacă producătorul nu este stabilit în Republica Moldova și fără a afecta cu nimic propria sa răspundere, importatorul sau reprezentantul autorizat al producătorului; sau
c) dacă importatorul nu este stabilit în Republica Moldova sau dacă producătorul nu are niciun reprezentant autorizat, furnizorul de servicii de logistică.
(2) Răspunderea operatorilor economici respectivi pentru daune nu aduce atingere aplicării altor măsuri reparatorii aflate la dispoziția consumatorilor.


CAPITOLUL XIII
PROCEDURI DE SALVGARDARE
Articolul 70. Procedura aplicabilă produselor care prezintă un risc la nivel național
(1) În cazul în care autoritățile de supraveghere a pieței au motive suficiente să creadă că un produs care face obiectul unui act normativ aprobat în temeiul art. 11 prezintă un risc, acestea efectuează o evaluare care acoperă toate cerințele relevante pentru risc prevăzute în prezenta lege sau în actul normativ respectiv.
(2) În cazul în care, pe parcursul evaluării respective, autoritățile de supraveghere a pieței constată că produsul nu este conform cu cerințele prevăzute în prezenta lege sau în actul normativ aplicabil aprobat în temeiul art. 11, acestea solicită fără întârziere operatorului economic relevant să ia măsuri corective adecvate și proporționale, într-un termen rezonabil stabilit de autoritățile de supraveghere a pieței și proporțional cu natura și, după caz, cu gradul neconformității, pentru a pune capăt neconformității. Respectivele măsuri corective pot include, printre altele, acțiunile enumerate la art.17 alin. (3) din Legea 162/2023 privind supravegherea pieței și conformitatea produselor. Autoritățile de supraveghere a pieței informează organismul notificat relevant în consecință.
(3) În cazul în care autoritățile de supraveghere a pieței consideră că neconformitatea nu se limitează la teritoriul național, acestea informează Comisia Europeană și celelalte state membre ale Uniunii Europene cu privire la rezultatele evaluării și la acțiunile corective pe care le-au solicitat din partea operatorului economic.
(4) Operatorul economic relevant se asigură că sunt întreprinse toate măsurile corective adecvate pentru toate produsele vizate pe care le-a pus la dispoziție pe piață.
(5) În cazul în care operatorul economic relevant nu întreprinde măsurile corective în termenul menționat la alineatul (2) sau neconformitatea persistă, autoritățile de supraveghere a pieței iau toate măsurile provizorii corespunzătoare pentru a interzice sau a restrânge punerea la dispoziție a produsului în cauză pe piața națională sau a retrage sau a rechema produsul de pe piață. Acestea informează Comisia Europeană și celelalte state membre ale Uniunii Europene, fără întârziere, cu privire la respectivele măsuri.
(6)   Informațiile care trebuie să fie transmise Comisiei Europene și celorlalte state membre ale Uniunii Europene în conformitate cu alineatul (5) se comunică prin intermediul sistemului informațional național de informare și comunicare menționat la art. 23 din Legea 162/2023 privind supravegherea pieței și conformitatea produselor și includ toate detaliile disponibile, în special datele necesare pentru identificarea produsului neconform, originea produsului, natura neconformității invocate și riscul constatat, natura și durata măsurilor naționale luate, precum și argumentele invocate de operatorul economic în cauză. Autoritățile de supraveghere a pieței indică, de asemenea, dacă neconformitatea este cauzată de una dintre următoarele situații:
a) nerespectarea de către produs a cerințelor prevăzute în actul normativ relevant aprobat în temeiul art. 11; sau
b) existența unor deficiențe în ceea ce privește normele armonizate menționate la art. 45 care conferă o prezumție de conformitate.
(7) Autoritățile de supraveghere a pieței, informează imediat Comisia Europeană și celelalte state membre ale Uniunii Europene cu privire la măsurile aprobate și la alte informații suplimentare de care dispun referitoare la neconformitatea produsului în cauză, precum și, în caz de dezacord cu măsura națională notificată, cu privire la obiecțiile lor.
(8) Informarea Comisiei Europene și statele membre ale Uniunii Europene are loc în condițiile și prin mecanismele de cooperare și schimb de informații disponibile Republicii Moldova potrivit cadrului juridic aplicabil în relațiile cu Uniunea Europeană;
(9) În cazul în care, în termen de trei luni de la primirea informațiilor menționate la alineatul (5), niciun stat membru al Uniunii Europene și nici Comisia Europeană nu ridică vreo obiecție cu privire la o măsură provizorie luată de autoritățile de supraveghere a pieței, măsura respectivă este considerată justificată. Măsura provizorie respectivă poate specifica o altă perioadă decât perioada de trei luni pentru a ține seama de particularitățile produselor sau de cerințele în cauză.
(10) Autoritățile de supraveghere a pieței se asigură că se iau măsurile restrictive corespunzătoare în legătură cu produsul în cauză, cum ar fi retragerea fără întârziere a produsului de pe piață;
(11) În cadrul sau în urma controlului de stat, la depistarea încălcărilor, autoritățile de supraveghere a pieței înaintează prescripții și recomandări, aplică măsuri restrictive și sancțiuni în limitele prevăzute de lege. Acțiunile și măsurile se selectează și se aplică în conformitate cu prevederile Legii nr. 131/2012 privind controlul de stat.
Articolul 71. Neconformitatea formală
(1) În cazul în care autoritățile de supraveghere a pieței constată oricare dintre următoarele aspecte, acestea solicită operatorului economic în cauză să pună capăt neconformității respective:
a) marcajul CE a fost aplicat prin încălcarea art. 231 din Legea nr. 235/2011 privind activitățile de acreditare şi de evaluare a conformității sau a art. 50;
b) marcajul CE nu a fost aplicat;
c) numărul de identificare al organismului notificat a fost aplicat prin încălcarea art. 49 sau nu a fost aplicat atunci când acest lucru este necesar;
d) declarația de conformitate UE nu a fost întocmită;
e) declarația de conformitate UE nu a fost întocmită corect;
f) documentația tehnică nu este disponibilă, nu este completă sau conține erori;
g) informațiile menționate la art. 31 alineatul (8) sau la art. 33 alineatul (5) lipsesc, sunt false sau incomplete;
h) nu este îndeplinită orice altă cerință administrativă prevăzută la art. 31 sau la art. 33 sau în actul normativ aplicabil aprobat în temeiul art. 11.
(2) În cazul în care neconformitatea menționată la alineatul (1) se menține, autoritățile de supraveghere a pieței iau toate măsurile corespunzătoare pentru a restricționa sau a interzice punerea la dispoziție pe piață a produsului sau pentru a se asigura că acesta este rechemat sau retras de pe piață.

CAPITOLUL XIV
DISPOZIȚII FINALE ȘI TRANZITORII
Articolul 72. Dispoziții tranzitorii
(1) Pentru produsele introduse pe piață sau puse în funcțiune, în conformitate cu Legea nr. 151/2014 privind cerințele în materie de proiectare ecologică aplicabile produselor cu impact energetic, înainte de data aplicării unui act normativ aprobat în temeiul art. 11 din prezenta lege care reglementează aceleași produse, producătorul pune la dispoziție, pentru o perioadă de 10 ani de la data la care a fost fabricat ultimul astfel de produs, o versiune electronică a documentației referitoare la evaluarea conformității și la declarația de conformitate, în vederea inspecției, în termen de 10 zile de la primirea unei cereri din partea autorităților de supraveghere a pieței.
(2) Prevederile prezentei legi referitoare la aplicarea marcajului CE, declarația de conformitate UE, se aplică, în egală măsură, marcajului de conformitate SM, și, respectiv, declarației de conformitate.
(3) Prevederile de la art. 51, 53-63 se aplică începând cu data intrării în vigoare a legii de ratificare a Acordului privind ECA.   
(4) Până la data intrării în vigoare a legii de ratificare a Acordului privind ECA ori, în cazul în care Acordul privind ECA nu a fost ratificat, până la data aderării Republicii Moldova la Uniunea Europeană:
a) obligațiile producătorului, ale reprezentantului autorizat al acestuia, ale importatorului sau ale distribuitorului, persoane juridice cu sediul în Republica Moldova, privind produsele introduse pe piață și puse la dispoziție pe piață cu marcajul de conformitate SM, însoțite de declarația de conformitate, corespund celor pentru produsele cu marcajul CE, însoțite de declarația de conformitate CE/UE;
b) producătorul aplică marcajul de conformitate SM şi emite declarația de conformitate în situația în care evaluarea conformității produselor destinate pieței naționale a fost realizată de către organismele de evaluare a conformității recunoscute în vederea notificării, prin utilizarea procedurilor prevăzute de reglementările tehnice aplicabile;
c) autoritățile de reglementare recunosc organismele care realizează evaluarea conformității, în concordanță cu procedurile prevăzute de reglementările tehnice;
d) organismul de evaluare a conformității recunoscut în vederea notificării, urmare a procedurilor prevăzute de reglementările tehnice, emite certificatul de examinare de tip, după caz.
(5) Actele normative adoptate în temeiul Legii nr. 151/2014 rămân în vigoare, în măsura în care nu contravin prezentei legi, până la abrogarea sau înlocuirea lor prin actele normative aprobate în temeiul art. 11;

Articolul 73. Dispoziții finale
(1) Prezenta lege intră în vigoare în termen de o lună de la data publicării în Monitorul Oficial al Republicii Moldova cu excepția:
a) art. 28 alin. (1) - (4) și art. 29 alin.(1) care se aplică întreprinderilor mijlocii începând cu 01 ianuarie 2030;
b) art. 65 care intră în vigoare la data intrării în vigoare a Legii nr. 325/2025 privind achizițiile publice și Legii nr. 102/2026 pentru modificarea Legii nr. 74/2020 privind achizițiile în sectoarele energeticii, apei, transporturilor și serviciilor poștale.
(2) La data intrării în vigoare a prezentei legi se abrogă Legea nr. 151/2014 privind cerințele în materie de proiectare ecologică aplicabile produselor cu impact energetic;
(3) Prezenta lege se abrogă la data intrării in vigoare a Tratatului de Aderare a Republicii Moldova la Uniunea Europeană.



Anexa nr. 1 

Parametrii produsului
1. Următorii parametri sunt utilizați, după caz și, dacă este necesar, împreună cu alți parametri, în mod individual sau combinat, ca bază pentru îmbunătățirea aspectelor referitoare la produs:
1.1. durabilitatea și fiabilitatea produsului sau a componentelor sale, exprimate prin durata de viață garantată a produsului, durata de viață tehnică a acestuia, timpul mediu între defecțiuni, indicarea informațiilor privind utilizarea reală a produsului, rezistența la tensiuni sau la învechirea mecanismelor;
1.2. ușurința reparării și a întreținerii măsurate pe baza următoarelor elemente: caracteristicile, disponibilitatea, timpul de livrare și accesibilitatea ca preț a pieselor de schimb, modularitatea, compatibilitatea cu instrumentele și piesele de schimb disponibile în mod obișnuit, disponibilitatea instrucțiunilor de reparare și întreținere, numărul de materiale și componente utilizate, utilizarea componentelor standard, utilizarea standardelor de codificare a componentelor și a materialelor pentru identificarea componentelor și a materialelor, numărul și complexitatea proceselor și dacă sunt necesare instrumente specializate, ușurința dezasamblării și a reasamblării nedistructive, condițiile de acces la datele privind produsul, condițiile de acces la hardware-ul și software-ul necesare sau de utilizare a acestora;
1.3. ușurința modernizării, a reutilizării, a refabricării și a recondiționării măsurate pe baza următoarelor elemente: numărul de materiale și componente utilizate, utilizarea componentelor standard, utilizarea standardelor de codificare a componentelor și a materialelor pentru identificarea componentelor și a materialelor, numărul și complexitatea proceselor și a instrumentelor necesare, ușurința dezasamblării și a reasamblării nedistructive, condițiile de acces la datele privind produsul, condițiile de acces la hardware-ul și software-ul necesare sau de utilizare a acestora, condițiile de acces la protocoalele de testare sau la echipamentele de testare care nu sunt disponibile în mod obișnuit, disponibilitatea garanțiilor specifice produselor refabricate sau recondiționate, condițiile de acces la tehnologiile protejate de drepturi de proprietate intelectuală sau de utilizare a acestora, modularitatea;
1.4. proiectare în vederea reciclării, ușurința și calitatea reciclării măsurate pe baza următoarelor elemente: utilizarea de materiale ușor reciclabile, accesul sigur, ușor și nedistructiv la componente și materiale reciclabile sau la componente și materiale care conțin substanțe periculoase și compoziția și omogenitatea materialelor, posibilitatea de sortare cu un grad ridicat de puritate, numărul de materiale și componente utilizate, utilizarea componentelor standard, utilizarea standardelor de codificare a componentelor și a materialelor pentru identificarea componentelor și a materialelor, numărul și complexitatea proceselor și instrumentelor necesare, ușurința dezasamblării și a reasamblării nedistructive, condițiile de acces la datele produsului, condițiile de acces la hardware-ul și software-ul necesare sau utilizarea acestora;
1.5. evitarea soluțiilor tehnice care dăunează reutilizării, modernizării, reparării, întreținerii, recondiționării, refabricării și reciclării produselor și componentelor;
1.6. utilizarea substanțelor, mai ales a substanțelor cu risc major pentru sănătatea umană și pentru mediu, ca atare, sub formă de constituenți ai substanțelor sau în amestecuri, în timpul procesului de fabricare a produselor sau care conduc la prezența lor în produse, inclusiv odată ce produsele respective devin deșeuri, și efectele lor asupra sănătății umane și mediului;
1.7. utilizarea energiei sau consumul de energie, apă și alte resurse în una sau mai multe etape ale ciclului de viață al produsului, inclusiv efectul factorilor fizici sau al actualizărilor de software și firmware asupra eficienței produsului, inclusiv impactul asupra defrișărilor;
1.8. utilizarea sau conținutul materialelor reciclate și recuperarea materialelor, inclusiv a materiilor prime critice;
1.9. utilizarea sau conținutul de materiale regenerabile sustenabile;
1.10. greutatea și volumul produsului și ale ambalajului acestuia, precum și raportul produs/ambalaj;
1.11. încorporarea unor componente uzate;
1.12. cantitatea, caracteristicile și disponibilitatea consumabilelor necesare pentru o funcționare și o întreținere corespunzătoare, exprimate, printre altele, prin randament, durata de viață tehnică, capacitatea de reutilizare, reparare și refabricare, eficiența în raport cu masa resurselor și interoperabilitate;
1.13. amprenta de mediu a produsului, exprimată sub forma unei cuantificări, în conformitate cu actul normativ aplicabil, a impactului asupra mediului al unui produs pe durata ciclului de viață, indiferent dacă este vorba de una sau mai multe categorii de impact asupra mediului sau de un set agregat de categorii de impact;
1.14. amprenta de carbon a produsului;
1.15. amprenta materială a produsului;
1.16. eliberarea de microplastice și nanoplastice, exprimată prin eliberarea în etape distincte ale ciclului de viață al produsului, inclusiv în etapa de fabricație, transport, utilizare și sfârșit al ciclului de viață;
1.17. emisiile în aer, apă sau sol eliberate în una sau mai multe etape ale ciclului de viață al produsului, exprimate prin cantitățile de emisii și natura lor, inclusiv zgomotul;
1.18. cantitățile de deșeuri generate, inclusiv deșeurile de plastic și deșeurile de ambalaje și ușurința reutilizării acestora, precum și cantitățile de deșeuri periculoase generate;
1.19. performanța funcțională și condițiile de utilizare, exprimate inclusiv prin capacitatea de a-și îndeplini utilizarea preconizată, precauțiile de utilizare, competențele necesare și compatibilitatea cu alte produse sau sisteme;
1.20. proiectare pentru a avea o greutate mică, ceea ce se exprimă prin reducerea consumului de materiale, optimizarea sarcinii și a rezistenței structurilor, integrarea funcțiilor în materialul sau într-o singură componentă a produsului, utilizarea de materiale cu densitate mai mică sau cu rezistență mare și de materiale hibride, raportat la economiile de materiale, reciclare și alte aspecte legate de circularitate și reducerea deșeurilor.


Anexa nr. 2 

Procedura de definire a cerințelor de performanță
1.  Cerințele specifice produsului sau cerințe orizontale de performanță se stabilesc după cum urmează:
1.1. O analiză tehnică, de mediu și economică selectează un număr de modele reprezentative ale produsului sau ale produselor în cauză aflate pe piață și se identifică opțiunile tehnice de ameliorare a performanței produsului în raport cu parametrii produsului menționați în anexa nr. 1 ținând seama de viabilitatea economică a opțiunilor și evitând orice creștere semnificativă a altor efecte asupra mediului pe durata ciclului de viață, precum și orice reducere semnificativă a performanței sau a utilității pentru consumatori.
2. Analiza menționată la subpct. 1.1. identifică, de asemenea, în raport cu parametrul luat în discuție, produsele și tehnologiile cu cele mai bune performanțe, disponibile pe piață, precum și îmbunătățirile tehnologice nou apărute.
3. Performanțele produselor disponibile pe piețele internaționale și criteriile de referință fixate în legislațiile altor țări sunt luate în considerare pe parcursul analizei menționate la subpct. 1.1., precum și la fixarea cerințelor.
4. Pe baza analizei menționate la subpct. 1.1.  și luând în considerare fezabilitatea economică și tehnică, inclusiv disponibilitatea resurselor și a tehnologiilor-cheie, precum și potențialul de îmbunătățire, sunt definite nivelurile sau cerințele necantitative.
5. Orice limită de concentrație pentru substanțele menționate în anexa nr. 1 subpct. 1.6. se bazează pe o analiză aprofundată a sustenabilității substanțelor și a alternativelor identificate ale acestora și nu are efecte adverse semnificative asupra sănătății umane sau a mediului. Orice cerință de performanță privind substanțele menționate în anexa nr. 1 subpct. 1.6. ia în considerare evaluările existente ale securității chimice efectuate de organismele relevante ale Uniunii Europene cu privire la substanțele în cauză, precum și criteriile sigure și sustenabile din momentul conceperii pentru substanțele chimice și materialele elaborate de Comisia Europeană. Limitele de concentrație propuse iau în considerare, de asemenea, aspecte legate de aplicabilitate, cum ar fi limitele de detecție analitice.
6. Dacă este cazul, analiza menționată la subpunctul 1.1. ia în considerare efectele probabile ale schimbărilor climatice asupra produsului pe durata de viață prospectivă a acestuia, precum și potențialul produsului de a îmbunătăți reziliența climatului pe parcursul întregului său ciclu de viață.
7. Se efectuează o analiză de senzitivitate care să includă factorii relevanți, cum ar fi prețul energiei sau al altor resurse, costul materiei prime și al tehnologiilor necesare, costurile de producție, ratele de actualizare și, după caz, costurile de mediu externe, inclusiv cele legate de evitarea emisiilor de gaze cu efect de seră.
8. În vederea elaborării analizei menționate la subpunctul 1.1., se iau în considerare informațiile relevante disponibile în cadrul altor activități și includ informațiile tehnice utilizate ca bază pentru Regulamentul privind etichetarea ecologică aprobat prin Hotărârea Guvernului nr. 204/2023, Legea nr. 227/2022 privind emisiile industriale și criteriile tehnice de examinare aprobate în temeiul cadrului normativ privind taxonomia pentru finanțare durabilă, sau care decurg din acestea, precum și criteriile privind achizițiile publice ecologice.


Anexa nr.3 

Pașaportul digital al produsului (menționat la articolele 16-19)

1. Cerințele referitoare la pașaportul digital al produsului prevăzute în actele normative aprobate în temeiul art. 11 specifică datele care trebuie sau pot fi incluse în pașaportul digital al produsului, dintre următoarele elemente:
a) informațiile solicitate în temeiul art. 14 alineatul (2) litera (b) și al art. 14 alineatul (5) sau în temeiul altor acte normative aplicabile grupei de produse relevante;
b) identificatorul unic al produsului la nivelul indicat în actul normativ aplicabil aprobat în temeiul art. 11;
c) numărul global de identificare comercială, astfel cum este prevăzut în standardul Organizației Internaționale pentru Standardizare/Comisiei internaționale pentru electrotehnică SM ISO/IEC 15459-6 sau în norme echivalente, al produselor sau al părților acestora;
d) codul tarifar relevant al mărfii, astfel cum este prevăzut în anexa la Legea nr. 172/2014 privind aprobarea Nomenclaturii combinate a mărfurilor;
e) documentația de conformitate și informațiile necesare în temeiul prezentei Legi sau al altor acte normative aplicabile produsului, cum ar fi declarația de conformitate, documentația tehnică sau certificatele de conformitate;
f) manuale de utilizare, instrucțiuni, avertismente sau informații privind siguranța, în conformitate cu alte acte aplicabile produsului;
g) informații referitoare la producător, cum ar fi identificatorul unic al operatorului economic și informațiile menționate la art. 31 alineatul (12) și (13);
h) identificatorii unici ai operatorilor economici, alții decât identificatorul producătorului;
i) identificatorii unici ai instalațiilor;
j) informații referitoare la importator, inclusiv informațiile menționate la 
art. 33 alineatul (5) și numărul său de înregistrare și identificare a operatorilor economici (EORI);
k) numele, datele de contact și identificatorul unic al operatorului economic stabilit în Republica Moldova care trebuie să îndeplinească sarcinile prevăzute la art. 5 din Legea nr. 162/2023 privind supravegherea pieței și conformitate produselor sau la art. 15 din Legea nr. 196/2025 privind siguranța generală a produselor sau sarcini similare în temeiul altor acte aplicabile produsului;
l) referința furnizorului de pașapoarte digitale ale produselor care deține copia de rezervă a pașaportului digital al produsului.
2. Suportul de date, identificatorul unic al produsului menționat la litera b), identificatorii unici ai operatorilor economici menționați la literele g), h) și k) și identificatorii unici ai instalațiilor menționați la litera i) respectă, atunci când este relevant pentru produsele în cauză, standardele SM ISO/IEC 15459-1:2017, SM ISO/IEC 15459-2:2017, SM ISO/IEC 15459-3:2025, SM ISO/IEC 15459-4:2025, SM ISO/IEC 15459-5:2026 și SM ISO/IEC 15459-6:2026.
3. Actele normative aprobate în temeiul art. 11 identifică informațiile relevante pentru cerințele în materie de proiectare ecologică pe care producătorii le pot include în pașaportul digital al produsului în plus față de informațiile cerute în temeiul art. 16 alineatul (3) litera a), inclusiv informațiile privind etichetele voluntare specifice aplicabile produsului. Printre acestea figurează o mențiune precizând dacă produsului i s-a acordat o etichetă ecologică în conformitate cu Regulamentului privind etichetarea ecologică aprobat prin Hotărârea Guvernului nr. 204/2023.


Anexa nr. 4 

Controlul intern al producției (Modulul A)
1. Controlul intern al producției este procedura de evaluare a conformității prin care producătorul îndeplinește obligațiile prevăzute la punctele 2, 3 și 4 și asigură și declară pe proprie răspundere că produsul îndeplinește cerințele prevăzute de actul normativ aprobat în temeiul art. 11.
2. Documentația tehnică
Producătorul stabilește documentația tehnică. Documentația permite evaluarea conformității produsului cu cerințele prevăzute de actul normativ aprobat în temeiul art. 11. Documentația tehnică specifică cerințele aplicabile și vizează, în măsura în care acest lucru este relevant pentru evaluare, proiectarea, fabricarea și funcționarea produsului. Documentația tehnică conține, după caz, cel puțin următoarele elemente:
a) o descriere generală a produsului și a utilizării prevăzute a acestuia;
b) desenele de proiectare și de producție și diagramele componentelor, subansamblelor, circuitelor etc.;
c) descrieri și explicații necesare pentru înțelegerea desenelor și a schemelor respective și a funcționării produsului;
d) o listă a standardelor armonizate, a specificațiilor comune sau a altor specificații tehnice relevante ale căror referințe au fost publicate în Monitorul Oficial al Republicii Moldova, aplicate integral sau parțial și descrierile soluțiilor aprobate pentru a îndeplini cerințele, în cazul în care aceste standarde armonizate nu au fost aplicate. În eventualitatea unor standarde armonizate aplicate parțial, documentația tehnică menționează părțile care au fost aplicate;
e) rezultatele calculelor de proiectare, ale examinărilor efectuate etc.;
f) rezultatele măsurătorilor efectuate în legătură cu cerințele în materie de proiectare ecologică, inclusiv detalii referitoare la conformitatea acestor măsurători în raport cu cerințele de proiectare ecologică stabilite în actul normativ aprobat în temeiul art. 11;
g) rapoartele de testare; și
h) o copie a informațiilor furnizate în conformitate cu cerințele de informare prevăzute la art. 14.
3. Fabricația
Producătorul ia toate măsurile necesare pentru ca procesul de fabricație și monitorizarea acestuia să asigure conformitatea produsului cu documentația tehnică menționată la punctul 2 și cu cerințele stabilite în actul normativ aprobat în temeiul art. 11.
4. Marcajul CE și declarația de conformitate UE
4.1. Producătorul aplică marcajul de conformitate necesar pe fiecare produs în parte care îndeplinește cerințele stabilite în actul normativ aprobat în temeiul art. 11.
4.2. Producătorul întocmește o declarație de conformitate scrisă pentru fiecare model de produs în conformitate cu art. 47 și o păstrează, împreună cu documentația tehnică, la dispoziția autorităților de supraveghere a pieței timp de zece ani după introducerea pe piață sau punerea în funcțiune a produsului. Declarația de conformitate identifică produsul pentru care a fost întocmită. Declarația scrisă poate fi întocmită pe suport de hârtie sau în formă electronică, semnată cu semnătură electronică calificată.
4.3. O copie a declarației de conformitate este pusă la dispoziția autorităților de supraveghere a pieței, la cerere.
5. Reprezentantul autorizat
Obligațiile producătorilor stabilite la punctul 4 pot fi îndeplinite de reprezentantul lor autorizat, în numele și pe răspunderea sa, cu condiția ca obligațiile să fie menționate în mandat.


Anexa nr. 5 
Declarația de conformitate UE (menționată la art. 47)

1. Nr .... (identificarea unică a produsului):
2. Denumirea și adresa producătorului și, după caz, ale reprezentantului autorizat al producătorului:
3. Prezenta declarație de conformitate este emisă pe răspunderea exclusivă a producătorului:
4. Obiectul declarației (descrierea produsului este suficientă pentru identificarea fără echivoc a acestuia și pentru a permite trasabilitatea; se poate include o imagine, în cazul în care acest lucru este necesar pentru identificarea produsului):
5. Obiectul declarației menționat la punctul 4 este în conformitate cu prezenta lege, cu actul normativ aprobat în temeiul art. 11 și, după caz, cu alte acte normative:
6. Referințele standardelor armonizate relevante sau ale specificațiilor comune utilizate sau referințele celorlalte specificații tehnice în legătură cu care se declară conformitatea:
7. După caz, organismul notificat … (denumire, număr) a efectuat … (descrierea intervenției) și a emis certificatul sau decizia de aprobare … (număr):
8. După caz, referința altor acte aplicabile privind aplicarea marcajului CE:
9. Identificarea și semnătura persoanei împuternicite să angajeze răspunderea producătorului sau a reprezentantului autorizat al producătorului:
10. Informații suplimentare:

Semnat pentru și în numele:
(locul și data emiterii):
(numele, funcția) (semnătura):


Anexa nr. 6
Criterii pentru măsurile de autoreglementare (menționate la art. 25)
Următoarea listă neexhaustivă de criterii se folosește pentru a evalua măsurile de autoreglementare în conformitate cu art. 25:
1. Participarea liberă
Măsurile de autoreglementare trebuie să fie deschise participării tuturor operatorilor economici care introduc pe piață un produs care face obiectul măsurii de autoreglementare, inclusiv a IMM-urilor și a operatorilor economici din țări terțe, atât în etapa de pregătire, cât și în cea de punere în aplicare. Operatorii economici care intenționează să instituie o măsură de autoreglementare ar trebui să-și facă publică intenția de a face acest lucru înainte de a demara procesul de elaborare a măsurii.
2. Sustenabilitate și valoare adăugată
Măsurile de autoreglementare trebuie să răspundă obiectivelor politice ale prezentei legi și trebuie să fie aliniate cu dimensiunile economice și sociale ale dezvoltării sustenabile. Măsurile de autoreglementare trebuie să cuprindă o abordare integrată față de protecția mediului, a intereselor consumatorilor, a sănătății, a calității vieții și a intereselor economice.
3.	Reprezentativitate
Sectorul de producție și asociațiile conexe participante în cadrul unei măsuri de autoreglementare trebuie să reprezinte marea majoritate a sectorului economic relevant, în conformitate cu art. 25 alineatul (4) litera (b). Trebuie să se asigure respectarea dreptului Republicii Moldova în domeniul concurenței, în special în ceea ce privește acordurile anticoncurențiale conform prevederilor legii concurenții nr. 183/2012.
4. Obiective cuantificate și eșalonate
Obiectivele definite de semnatarii măsurilor de autoreglementare trebuie să fie stabilite în termeni clari, cuantificabili și lipsiți de ambiguitate, plecând de la o bază bine definită. Dacă măsura de autoreglementare acoperă un interval lung de timp, trebuie să se includă obiective intermediare. Trebuie să existe posibilitatea de a monitoriza conformitatea cu obiectivele și țintele intermediare într-un mod accesibil și credibil, folosind indicatori clari și fiabili.
5. Implicarea societății civile
În vederea asigurării transparenței, măsurile de autoreglementare trebuie să fie făcute publice, inclusiv online, pe un site web cu acces public gratuit, și prin alte mijloace electronice de diseminare a informației.
Părțile interesate, inclusiv statele membre ale Uniunii Europene, filiera industrială, organizațiile nonguvernamentale de mediu și asociațiile de consumatori sunt invitate să își prezinte observațiile cu privire la orice măsură de autoreglementare.
6. Monitorizare și raportare
Trebuie selectat și numit un inspector independent care să monitorizeze dacă semnatarii respectă măsura de autoreglementare. Măsura de autoreglementare trebuie să prevadă competența inspectorului independent de a verifica respectarea cerințelor prevăzute în măsura de autoreglementare. De asemenea, măsura de autoreglementare trebuie să stabilească procedura de selectare a inspectorului independent și normele pentru a garanta faptul că inspectorul nu are conflicte de interese și că deține competențele necesare pentru verificarea respectării cerințelor prevăzute în măsura de autoreglementare.
Fiecare semnatar trebuie să raporteze anual toate informațiile și datele necesare pentru ca inspectorul independent să verifice în mod fiabil respectarea de către semnatar a măsurii de autoreglementare.
Inspectorul independent trebuie să întocmească un raport de conformitate la sfârșitul fiecărei perioade de raportare de un an.
În cazul în care nu respectă cerințele prevăzute de măsura de autoreglementare, un semnatar trebuie să ia măsuri corective. Inspectorul independent trebuie să le comunice celorlalți semnatari care participă la măsura de autoreglementare dacă detectează o neconformitate din partea unui semnatar și despre măsurile corective pe care semnatarul intenționează să le aprobe.
Inspectorul independent ține cont, în special în raportul de conformitate, de rezultatele oricărei activități de supraveghere a pieței desfășurate de o autoritate de supraveghere a pieței în care a fost identificată o situație de neconformitate cu cerințele impuse de măsurile de autoreglementare și se iau măsuri corective.
7. Raportul cost-eficacitate al gestionării unei măsuri de autoreglementare
Costul gestionării unei măsuri de autoreglementare, în special cu privire la monitorizare, nu trebuie să conducă la o sarcină administrativă disproporționată în comparație cu obiectivele acesteia și cu alte instrumente de politică disponibile.


Anexa nr.7 

Produse de consum a căror distrugere de către operatorii economici este interzisă
Codurile tarifare și descrierile sunt preluate din Nomenclatura combinată a mărfurilor, astfel cum sunt prezentate în anexa la Legea nr. 172/2014 privind aprobarea Nomenclaturii combinate a mărfurilor.
	Codul NC
	Descrierea

	Îmbrăcăminte și accesorii de îmbrăcăminte

	4203
	Îmbrăcăminte şi accesorii de îmbrăcăminte, din piele naturală sau din piele reconstituită:

	61
	Îmbrăcămintea şi accesoriile de îmbrăcăminte, tricotate sau croşetate

	62
	Îmbrăcămintea şi accesoriile de îmbrăcăminte, altele decât cele tricotate sau croşetate

	6504
	Pălării şi alte articole de acoperit capul, împletite sau confecţionate prin îmbinarea benzilor din orice material, chiar căptuşite sau împodobite

	6505
	Pălării şi alte articole de acoperit capul, tricotate sau croşetate, confecţionate din dantelă, pâslă sau alte materiale textile, în formă de una sau mai multe bucăţi (dar nu din benzi), chiar căptuşite sau împodobite; plase (fileuri) pentru păr din orice material, chiar căptuşite sau împodobite

	Încălțăminte

	6401
	Încălţăminte impermiabilă cu tălpi exterioare şi feţe din cauciuc sau din material plastic, a cărei faţă nu a fost nici fixată de talpa exterioară prin coasere sau prin nituri, cuie, şuruburi, ştifturi ori dispozitive similare, nici formată din diferite părţi asamblate prin procedee similare

	6402
	Altă încălţăminte, cu tălpi exterioare şi feţe din cauciuc sau din material plastic:

	6403
	Încălţăminte cu tălpi exterioare din cauciuc, material plastic, piele naturală sau piele reconstituită şi cu feţe din piele naturală:

	6404
	Încălţăminte cu tălpi exterioare din cauciuc, material plastic, piele naturală sau din piele reconstituită şi cu feţe din materiale textile

	6405
	Altă încălțăminte





